
IRAKASGAIARAKO 
ZENBAIT JARDUERA OSAGARRI 

EGILEA: ALBERTO RUIZ

BATXILERGOA
R400

IRALE-Dolaretxe

SARRERA
Ikasleek burutzeko jarduera multzo hau, Batxilergoko Lur eta ingurumen zientziak irakasgaian lantzeko pentsatu da. Lan honetan aurkeztu ditugun jarduera gehienak praktikoak dira, baina, zer esanik ez, irakasgaian lantzen diren kontzeptuak ezagutu behar dituzte ikasleek praktikara eraman aurretik. Horretarako, J. Marañonek eta bestek 2004an egin zuten Lur eta ingurumen zientziak CD-ROMean (Lur eta ingurumen zientziak irakasgai honetarako euskaraz argitaratuta dagoen material bakarrean, hain zuzen ere) topa ditzakete kontzeptu gehienak. Areagoko informazioa behar izanez gero, edo kontzeptu berriak behar izanez gero, jardueretan bertan adieraziko da non bilatu behar duten.

Helburua hau da: ikasleek bizitza normalean hautematen dituzten egoeretan aplikatzea irakasgaian ikasi dituzten kontzeptuak, egoera horiek azaltzeko gai izan daitezen. Jarduerak abiarazteko, beraz, inguruko egoerak erabiliko dira, ahal den heinean; horrela, hurbildu egiten zaizkie ikasleei arazoak, interesa piztu nahian.

Jarduerotan, batez ere, burua –adimena– erabiltzea eskatuko da: logika erabili beharko dute ikasleek planteatzen zaizkien arazoak ebazteko. Jarduerak, batzuetan, zailak izan daitezke; kasu horietan, “Kontuan hartzekoa” atala gaineratu dugu: atal horretan, bestelako informazio batzuk topatuko dituzte ikasleek jarduera burutzeko.

Gai guztietan eredu berbera erabiliko da: lehenengoz, sarrera, gaiaren materiala edo burutu behar duten lana ahal den erakargarrien aurkezteko; bigarrenez, jarduerekin lortu nahi ditugun helburuak zein diren azalduko ditugu; hirugarrenez, behar izanez gero, zenbait talde eginez lan-banaketa proposatu ere bai; amaitzeko, talde bakoitzak egin beharreko jarduerak zehaztuko ditugu.

Hasiera batean, Lur eta ingurumen zientziak irakasgaia lantzeko INGURUGELA-CEIDAk (Ingurumenarekiko Irakasbideen Hezkuntza eta Ikerketarako ikastegiak) argitaratutako CD‑ROMean proposatzen diren unitate berberak aukeratu ditugu. Beraz, hauek jorratuko ditugu: 

1. Ingurumena eta gizadia.

2. Atmosferaren eta hidrosferaren dinamika.

3. Uraren eta airearen kutsadura. 

4. Geosferaren dinamika.

5. Baliabide energetiko eta mineralak.

6. Arrisku geologikoak.

7. Interfaseak: lurzorua eta itsasaldea. 

8. Higadura eta basamortutzea.

9. Biosfera eta haren dinamika. 

10. Gure altxorrik hoberena: biodibertsitatea.

11. Elikatzeko baliabideak. 

12. Paisaia.  

13. Arazo globalak: kutsadura atmosferikoaren ondorioak. 

14. Ingurumena eta garapena. 

15. Jarduera ekonomikoak gure ingurumenean izan ditzakeen inpaktuen azterketa. 

Oharra: Dena dela, 13. eta 15. unitateak ez ditugu lan honetan jorratuko: 13. unitatea jorratzeko jarduerak 3. unitatean txertatuko ditugu; eta, 15. gaia oso espezifikoa denez, uste dugu nahikoa landuta dagoela CD‑ROMean proposatzen diren jarduerekin.

1. UNITATEA: INGURUMENA ETA GIZADIA
Sarrera 

Gai honetan, bi alderdi jorratuko ditugu: batetik, nola sortu zen eta nola garatu zen Lurra; eta, bestetik, nola sortu zen eta nola garatu zen gizakia, eta zer eragin izan duen ingurumenean.

Sinistu behar ditugu antzinako (Lurra sortu zenean edo gizakiak agertu zirenean) garaiei buruz kontatu dizkiguten istorio guztiak? Ala dudatan jar ditzakegu, eta pentsatu ipuin hutsak baino ez direla?

Ez daukazuela oraingoz inolako irizpiderik istoriook onartzeko edo ezeztatzeko? Bai, egia izan liteke hori, baina zuek guztiok baduzue oso tresna indartsua: burua. Izugarrizko gol politak sartzeko edo kapela dotoreak eramateko bakarrik ez; beste gauza baterako ere bada baliagarria burua: pentsatzeko.

Erabili dezagun, bada, eta ea zer lortzen dugun!

Ez beldurtu, ez da-eta horren zaila, nahiz eta batzuetan –askotan, esan genezake– ez zaigun gustatuko burua erabiltzean topatuko duguna.

Helburuak
1. Lurraren eta gizakiaren historiari buruz pentsatzea.

2. Txosten bat idaztea (hobeto aurkezpen bat, power pointa erabilita).

3. Ikaskideen aurrean aurkeztea (aurkezteko saioa 10 minutu ingurukoa izango da).

Lan-banaketa

Lan hau betetzeko, taldeak egin ditzakezue, guztiok parte hartzeko eta inork ez hanka egiteko edo eskakeatzeko. Hiru talde izango dira, eta bakoitzak bere eginkizuna izango du: 

1. taldeak (denboralariak) erabaki behar du nola jokatu behar den datazio bat egiteko; horretarako, zehaztu behar du aztarnak zein izan daitezkeen, non topatu daitezkeen... 

2. taldea (ikerlariak) saiatuko da aztarna horiek guztiak interpretatzen eta datuokin segida kronologikoa eratzen.

3. taldeak (pentsalariak), beste bi taldeek pasatutako informazio guztiarekin egindako lana osatu, eta ikaskide guztien aurrean aurkeztuko du.

Talde bakoitzaren jarduerak

1. taldearen jarduerak (denboralariak) 

1. jarduera: Irakurri CD-ROMean 1. gai honi buruzko informazioa, batez ere 13.-43. orrialdeak. Ondoren, zehaztu behar duzue zer aztarna erabil ditzakegun gizakion historia eta Lurrarena osatzeko.
Kontuan hartzekoa:
Begiratu zure inguruan dauden gauzei eta pentsatu: Izan daiteke haietakoren bat Lurra sortu zeneko garaikoa edo lehen gizakiak agertu zirenekoa? Zergatik?

2. jarduera: Garai hartako aztarnarik egonez gero, non topatuko zenukete? Izango genuke egutegi bat bezalako zerbait?

Kontuan hartzekoa: CD-ROMean duzuen informazioa irakurrita, ez duzue inolako arazorik izango hori jakiteko. Baina, behar baduzue, irakurri testu hau eta bertan planteatzen diren galderak:

Pentsatu kutxa bat duzuela etxean eta bertan uzten dituzuela erabilitako liburuak behin ikasturtea amaitu eta gero. Non egongo dira Lehen Hezkuntzako 1. mailako liburuak? Eta 4. mailakoak? Eta DBHko 3.ekoak? Eta Batxilergoko 1. mailakoak?

Galdera horiei guztiei erantzun egokia ematen badiezue, ondorio honetara helduko zarete: kronologia erlatiboki markatuta dugula.

Kanpo-geologiako prozesuetan, amaieran sortzen dira harriak. Baina hori gertatu baino lehen, materiala metatua izan da, pixkanaka-pixkanaka, denbora askoan. Harri horietan, badago jakiterik zein diren materialik zaharrenak? Hala bada, denbora erlatiboko graduazio bat egin daiteke.

3. jarduera: Atmosferaren konposizioa aldatu egin da denboran zehar. Topa dezakezue horren aztarnarik edo frogarik? Zein?

Kontuan hartzekoa: Mineralen kolorea aldatu egin daiteke inguruko baldintzen arabera. Esaterako, burdina daukaten mineraletan gertatzen da kolorea aldatzearen kontu hau: hala, hasieran siderita (arrea) den harria hematite (gorrixka) bihurtzen da oxigenoarekin erreakzionatutakoan, eta azkenean limonita (horia) bihurtzen da beste erreakzio kimiko batzuen eraginpean. Antzeko prozesua gertatuko zaio burdinazko iltze bati aire zabalean uzten badugu: euriaren eta atmosferaren eraginez, iltzea herdoildu eta gorritu egingo dela nabarituko dugu.

Lurraren garapenaren lehen faseetan, ez zegoen oxigenorik. Garai hartan, behin Lurra solidotu eta gero, baziren martxan kanpo-geologiako prozesuak. Baina, denbora aurrera joan ahala, lehen bakterio fotosintetizatzaileak agertu ziren, eta oxigenoa metatzen joan zen gure atmosferan haien ondorioz.

Prozesu horiek guztiak gertatu zireneko harriak topatzea oso zaila da, baina Coloradoren Arroila Handian badago behetik gorako sedimentuek egindako harri-multzoa. Beheko harriak, antzinako garai hartako sedimentuek eratu zituzten; goikoak, aldiz, askoz modernoagoak dira.

4. jarduera: Geruza gorrixka bat egonez gero, nola ziurta dezakezue kolore gorri hori ez dela gure garai hauetan sortu?

Kontuan hartzekoa: Harrien barruko aldeak ez dira sekula kontaktuan egon oxigenoarekin.
2. taldearen jarduerak (ikerlariak) 

1. jarduera: Fosilen bidez, datazio erlatiboa lor dezakegu. Bilatu Interneten datazio absolutua egiteko metodologia, eta prestatu aurkezpen bat, orrialde erdi batekoa edo, 3. taldekoek metodoa zein den ikaskideen aurrean aurkez dezaten. Zer elementu kimiko erabiliko zenukete Lurraren historia datatzeko? Eta gizakiarena?

Kontuan hartzekoa: Elementu erradioaktiboek galdu egiten dute erradioaktibitatea denbora pasatu ahala. Zenbat eta denbora gehiago pasatu, hainbat eta erradioaktibitate gutxiago dago.

2. jarduera: 1. taldekoek erabaki dute Lurraren lehen garaietan ez zegoela oxigenorik; orduan, zer motatakoak izan ziren lehen izakiak?

3. jarduera: Fosilen datazioa logikoa da, baina egon liteke posibilitateren bat logikotasun hori apurtzeko eta datazioa hankaz gora jartzeko?

Kontuan hartzekoa: pentsatu zer prozesu gerta daitezkeen failetan (CD-ROMeko 4. gaia, 15.-16. orrialdeak).

4. jarduera: Plaka litosferikoak orain dauden lekuetan egon dira beti, ala mugitu dira eta segitzen dute mugitzen oraindik?

Kontuan hartzekoa: Barne-geologiako prozesuetan sortutako tenperatura oso altuek material guztiak galdatzen dituzte, eta harri berriak eratzen dira materialok berriz hoztutakoan. Magma horietan metal-molekulak badaude, mementoko eremu magnetikoaren arabera orientatuko dira. Magma solidotzen bada, eta hala gertatuz harria osatzen bada, betiko geratuko dira orientatuta dituen metal-molekulak, nahiz eta eremu magnetikoa aldatu.

3. taldearen jarduerak (pentsalariak)
1. jarduera: Gizakia, lehenengo faseetan, biltzailea eta ehiztaria izan zen; milaka urte pasatu eta gero, nekazari eta abeltzain bihurtu zen; eta, azkenik, Industria Iraultzarekin, fabriketako langile. Deskribatu garai bakoitzean ingurumenarekin izan duen erlazioa bi alderdi hauei erreparatuta: ingurumenarekiko menpekotasuna eta ingurumenak jasan izan dituen aldaketak (inpaktuak).

2. jarduera: Zein izango da gizartearen etorkizuna? Pentsatu eta garatu folio erdi batean.
3. jarduera: Egin duzuen etorkizunaren aurreikuspena gustatu ezean, zer aldatuko zenukete gizakion jokabideetan etorkizuna hobea izan dadin?

Kontuan hartzekoa:

Hona hemen Xabier Aranak idatzitako bi artikulutatik atera, moldatu eta euskaratu ditugun zati batzuk (X. Arana Eiguren, “De las grandes palabras a la actuación cotidiana (I)” eta “La contribución de las personas a un entorno y futuro mejor (y II), Bizkaia maitea, 2007ko udaberria eta 2007ko uda):

“[...] Garapen jasangarria entzuten dugunean, pentsatu behar dugu pertsonen –eta pertsonok osatzen duten komunitateen– baldintzak (sozialak, ingurumenari lotuak, ekonomikoak…) hobetzearekin zerikusia duen zerbait dela.

Garapenaz ari garenean, ekonomia ez da gai bakarra; era berean, jasangarria aipatzen dugunean, ingurumena ez da aintzat hartu behar dugun arlo bakarra. Dena nahasturik osotasun batean bezala jarri ezean, ezin izango dugu lortu ez ongizatea, ez bizikidetza eta ez aurrerapena. Aldiz, geure jomugak gure ingurune geografikora eta gure belaunaldira bakarrik mugatzen baditugu, beste gizarte batzuekin eta datozen belaunaldiekin elkartasunik gabekoak izatetik aparte, geure burua engainatzen ari gara, geure buruari egia ukatzen...”.

“[...] Agenda 21 norberak prestatu, antolatu eta pertsonalizatu behar du. Beraz, zure txanda da. Orain, zeure erritmoan eta zeure erara erabiliko duzu. Guk zenbait ideia erraz emango dizkizugu hemen, etorkizunean erosoagoa, osasungarria eta atsegina izatea nahi dugun ingurune horretan jarduten hasteko [...]
[Hona ideia horietako batzuk:] 

· Ez xahutu natura-baliabideak, eta zure dirua ere ez.

· Kontsumitu elikagai freskoak, tokian tokikoak eta kalitate onekoak.

· Saia zaitez zure erosketetan hondakin artifizialak gutxitzen.

· Partekatu zure jakinduria, denbora, elkartasuna eta irribarrea.

· Ez bota komunetik edo harraskatik jakiak frijitzeko erabilitako olioa.

· Zure helmugara oinez edo bizikletaz iristerik ez baduzu, erabili garraio publikoa.

· Ezagutu zure inguruko gune naturalak eta espezie babestuak.

· Deskubritu natura, baina suntsitu gabe.

· Besteontzat erreferentea eta aholku-iturria zara...”.
Helbide interesgarriak:

www.ingurumena.net

www.bizkaia.net

www.vidasostenible.org

www.bancodeltiempo.org
Baliabideak (goian aipatu ditugun bi aldizkariak):

http://www.bizkaia.net/Ingurugiroa_Lurraldea/Bizkaia_Maitea/UDABERRIA2007/BIZKAIA_MAITEA_PRV_07_14.pdf
http://www.bizkaia.net/Ingurugiroa_Lurraldea/Bizkaia_Maitea/Uda2007/BIZKAIA_MAITEA_VERANO_07_13.pdf
4. jarduera: Hiru taldeek egindako lanak erabiliz, egin gizakiaren eta Lurraren sorrerari eta garapenari buruzko aurkezpena taldearen aurrean. Aurkezpenean, honako eskema hau erabiliko duzue:

1. Lurraren eta gizakiaren historiak eraikitzeko aztarnarik garrantzizkoenak

2. Fosilak zer diren

3. Datazio-metodoak: absolutua eta erlatiboa

4. Zer adierazten diguten aztarnek:

a. Lurraren kasuan

b. Gizakiaren kasuan

5. Zein izango den gure etorkizuna (eta gurearekin batera, Lurrarena)

2. UNITATEA: ATMOSFERAREN ETA HIDROSFERAREN DINAMIKA

Sarrera

Bigarren gai honetan, Lurraren geruza isurkorrak aztertu behar dituzue. Bi geruza isurkor daude: atmosfera eta hidrosfera. 

Horraino bai, denok konforme: denok dakigu atmosferako airea arnasten dugula eta ozeanoak badirela. Baina, egia al da horretaz kontatu diguten beste guztia (ozono-geruzarena, esaterako)? 

Orain arte erabili dugun metodoa aplikatzen segituko duzue: ez dituzue onartu behar gauzak irakasleek aurkeztu dizkizuetelako soilik, baizik eta dena dudatan jarriko duzue egia dela ziurtatu arte; ziurtatutakoan bakarrik onartuko duzue. 

Gainera, ondo legoke behingoz ulertzea Gaur Egunen, Teleberrin edo beste telediarioetan aurkezten dituzten isobara-mapa xelebre eta ulergaitz horiek, eta zergatik okertzen diren horrenbeste aurkezleak, datu guztiak mapetan egonik. Saia zaitezte, bada, eta ea zer lortzen duzuen!

Helburuak

1. Geruza isurkorren kontzeptu nagusiak aplikatzea hidrosferaren eta atmosferaren dinamika ulertzeko.

2. Atmosferaren eta hidrosferaren arteko konexioak badaudela konturatzea.

3. Bai batak, bai besteak, kliman eragiten dutela konturatzea.

4. Gaur Egunen, Teleberrin eta beste telediarioetan aurkezten dituzten eguraldi-mapak ulertzea.

Lan-banaketa

Lan hau betetzeko, 3 talde osatuko dituzue:

1. taldekoak (atmosferikoak): atmosferan gertatzen diren fenomenoez arduratuko dira.

2. taldekoak (hidrikoak): hidrosferaz arduratuko dira.

3. taldekoak (meteorologikoak): Bi geruzen gaineko informazioak integratuko dituzte; beraz, hauen ardurapean egongo da meteorologia eta klima. Horrez gain, eguraldiaren iragarpena egingo dute.

Ezertan hasi baino lehen, komeni da CD-ROMaren 2. atala irakurtzea.

Talde bakoitzaren jarduerak: 

1. taldearen jarduerak (atmosferikoak) 

1. jarduera: CD-ROMean (2. gaiko 2. orrialdean) ikusi duzuen moduan, zenbait geruza daude (hori esan digute, behintzat) atmosferan. Nola jakin dezakete lau geruza daudela? Galdera horri erantzuteko, aztertu grafiko hau, Interneten nabigatzen egon bitartean hainbat aldiz topa dezakezuena: 



Grafiko horretan, aztertzen baduzue nola aldatzen den tenperatura altuerarekin, hiru joera ikusiko dituzue: tarte batzuetan, tenperatura jaitsi egiten da altuerarekin; beste tarte batzuetan, tenperatura igo egiten da; zenbait tartetan, tenperatura konstantea da, eta bat-batean aldatu egiten da aurretik zetorren joera. 

Azken eremu horiek izendatzeko -pausa atzizkia erabiltzen dela jakinik, kokatu irudian hiru zonalde hauek: tropopausa, estratopausa eta mesopausa (horretarako, laranja koloreko hiru laukizuzen dituzue). Era berean, kokatu pausa horien behealdean dauden parteak: troposfera, mesosfera eta estratosfera (horretarako, hiru laukizuzen urdin dituzue).

2. jarduera: Beroa Eguzkitik heltzen zaigula jakin badakigu. Beste bero-iturririk egongo ez balitz, ez litzateke posible izango aurreko irudiko tenperaturaren grafikoa lortzea. Beraz, nondik helduko zaio atmosferari beroa? 

Kontuan hartzekoa: Airearen dentsitatea oso txikia da, eta tenperaturaren baliorik handiena lurrazalean kontaktuan dagoen geruzan dago. Gainera, airea gardena da Eguzkitik datozen erradiazio gehienetarako. Erradiazio horiei, behin lurrazalak xurgatuak izan eta gero, aldatu egiten zaie uhin-luzera, eta berriz igortzen dira, espaziorantz. Aurreko erradiazioetarako ez bezala, atmosfera ez da horren gardena lurrazalak islatutako erradiazioetarako.

Horretaz aparte, beroa zenbait erreakzio kimikorekin egon daiteke erlazionatuta. 

3. jarduera: Aztertu goiko irudia, eta erantzun: Zer erreakzio gerta daitezke atmosferan? Zein dira ondorioak?

4. jarduera: Gaur egun, badakigu argi ultramorea oso kaltegarria dela eta izakiak hil ere egin ditzakeela. Aurreko unitatean ikusi dugunez, oxigenorik ez zegoenez, lehenengo garaietan ezinezkoa izango zen ozonoa sortzea. Hori kontuan hartuta, erantzun: nola liteke, beraz, bizia Lurrean sortzea lehen garai haietan? 

Kontuan hartzekoa: Urak xurgatu egiten ditu argi-izpiak, ultramoreak barne. Ur-geruza sakonera gutxikoa bada, argi-izpi gehienak pasatzen dira. Oso lodia bada, opakotzat har daiteke.

5. jarduera: Lurrazalak jaurtitzen –igortzen– dituen erradiazio infragorriek berotu egiten dute atmosfera. Erantzun galdera honi: berdin berotuko da leku guztietan?

Kontuan hartzekoa: Lurraren alde guztiak ez daude berdin orientatuta Eguzkiarekiko. Ekuatorean, ekinozioetan, izpiek elkarzut jotzen dute, eta beste leku batzuetan, soslaiz edo okertuta –poloetan, esaterako–. Gainera, orientazioa aldatu egiten da urtean zehar.

6. jarduera: Atmosferaren beheko geruzak ezberdin berotuko dira. Hori saihesteko mekanismoren bat ez balego, mantendu egingo lirateke diferentzia horiek. Zein da mekanismo hori?

Kontuan hartzekoa: Bero-diferentziak badaude, konbekzio-korronteak sortuko dira, eta, horien ondorioz, diferentziek berdintzera joko dute. Aireak, bero badago (depresioa), gorantz joateko joera izango du; eta, goian hoztutakoan, beherantz joango da (antizikloia).

7. jarduera: Mugimendu nagusiak horiek izanik, nondik nora mugituko dira azaleko haizeak?

Kontuan hartzekoa: Haize hotza goitik dator, eta, lurrean jotzean, kanpoalderantz mugitzen da antizikloi batean. Borraska edo depresio batean, aldiz, barrurantz etorriko da haizea, bero zegoen aireak hutsik utzi duen lekua betetzeko. Ipar hemisferioan, Coriolis indarrak eskuinerantz desbideratzen ditu mugimendu guztiak. 

Honetaz guztiaz gehiago jakiteko, begiratu helbide honetan Interneten:
www.zientzia.net/artikulua.asp?Artik_kod=9727&hitza=coriolis
8. jarduera: Atal honen hasieran, grafiko batean, ikusi duzue tenperaturak zer-nolako joera duen atmosferaren lehen kilometroetan. Horren ondorioz, zer gertatuko da bertako airean dagoen ur-lurrunarekin saturazio-balioak gainditzen badira? Zer ikusiko genuke lurretik? Noiz gertatuko litzateke errazago fenomeno hori, antizikloi batean ala depresio batean? Zergatik esaten da depresio bat ezegonkorra dela (euria egiteko probabilitatea handia da) eguraldiari dagokiola, eta antizikloia, berriz, egonkorra (normalean ez du euririk egiten)? 
Kontuan hartzekoa: Gorantz joatean, presioa galdu, eta hedatu egiten dira gasak; horren ondorioz, hoztu egiten dira.

Begiratu taula honetan:

	Tenperatura (ºC)
	Saturazioa (g/m3)

	-20
	0,89

	-10
	2,16

	0
	4,85

	10
	9,40

	20
	17,30

	30
	30,37

	40
	51,17


9. jarduera: Batzuetan, gertu dauden mendietatik Bilborantz begiratzen badugu, halako geruza beltz bat ikusten da. Zer da hori? Zergatik sortu da?

Kontuan hartzekoa: Aire beroak, aire hotza baino dentsitate gutxikoa denez, gora igotzeko joera du. Zenbait lekutan, batzuetan, aire beroak ez du topatzen igotzeko biderik, goiko airea behekoa baino beroago dagoelako. Muga horretaraino igotzen egon den airea ezin da gehiago igo, eta dagoen altueran hedatzen da. 

10. jarduera: Lurrazalak datorkion argi-energia xurgatu, berotu egiten da, eta uhin-luzera handiagoko emisio bat igortzen du kanporantz. Igorritako erradiazio guztiak ihes egingo du? Egin eskema bat, hurrengo jarduerakoa bezalakoa, datu hauekin:

Lurrera (exosferara) heltzen diren 100 energia-unitatetatik…   

· hodeiek, lurrazalak eta atmosferak berak 30 unitate islatzen dituzte kanporantz;

· ozono-geruzak 3 unitate xurgatzen ditu;

· atmosferako ur-lurrunak 17 xurgatzen ditu;

· lurrazalak 50 unitate xurgatzen ditu.

Lurrazalak xurgatutako 50 energia-unitateotatik…

· 6 unitate zuzen emititzen dira espaziora;

· 14 unitate atmosferak xurgatzen ditu;

· 6 unitate lurrazalaren eta atmosferaren arteko beroketa zuzenagatik transmititzen dira;

· 24 unitate atmosferan askatzen dira ura lurruntzearen eta likidotzearen ondorioz.

11. jarduera: Aztertu beheko irudia, eta kontura zaitezte lurrazalak jasotako energia baino kantitate gehiago (% 4) emititzen duela. Saia zaitezte azaltzen. 

Kontuan hartzekoa: Gogoratu: batetik, Lurra osatu zenean, meteorito piloa erori ziren lurrazalera; bestetik, elementu erradiaktiboek ere beroa sor dezakete.

2. taldea (hidrikoak): 

1. jarduera: Ura dastatuz, jakin dezakegu ura geza ala gazia den; baina zientzialariek beste metodo zehatzago edo objektiboago bat behar dute ikerketa xeheagoak egiteko. Bururatzen zaizue zein izan daiteke metodo hori?

Kontuan hartzekoa:

Urak, gazia bada, ioiak izango ditu, eta ioi horiek elektrizitatea eraman dezakete.

2. jarduera: Itsasoko uretan tenperatura sakonerarekin nola aldatzen den adierazten badugu, ikusiko dugu goiko geruzan ia ez dela aldatzen, edo pixka bat jaisten dela hondorantz goazen heinean. Bat-batean, aldaketa horren erritmoa aldatu, eta oso azkar jaisten da tenperatura sakonerarekin; saltoa egiten dueneko lekuari termoklina deitzen zaio. Gero, urak eutsi egiten dio lortu duen tenperatura hotz horri. Zergatik ez dago ur-zutabe osoa tenperatura berean? 

Kontuan hartzekoa: 

Kasu horretan, ez dago konbekziorik, ur beroa jada goian dagoelako.

3. jarduera: Ekuatorean, airea berotu, eta gorantz doa. Goian dagoela, iparralderantz eta hegoalderantz joaten da. 30-35ºko latitudean, hoztuta dago jada, eta jaitsi egiten da airea igotzean utzi duen lekua betetzera, bi hemisferioetan. Zergatik jotzen dute alisioek ipar-mendebaldetik ipar-hemisferioan eta hego-ekialdetik hego-hemisferioan?

Kontuan hartzekoa: Mugitzen den edozerk Coriolis indarra jasaten du. Horren ondorioz, ipar-hemisferioan eskuinerantz desbideratzen dira; hego-hemisferioan, ezkerrerantz. Efektu hori ibilbide luzeak egiten direnean soilik –haizeen kasuan, esaterako– nabaritzen da.

4. jarduera: Zuen ustez, zergatik izan daiteke leku bat oso ona arrantzatzeko? Zeri esker dira arrainak horren ugariak leku horietan? Azaldu dezakezue zergatik gertatzen den hori?

Kontuan hartzekoa:

Lotura estua dago atmosferaren eta hidrosferaren artean. Peruko kostaldean, esaterako, haizeak kostaldetik jotzen du kanporantz, ozeanorantz, eta harantz eramaten du ura. Ur horrek utzi duen hutsunea betetzeko, hondotik etorriko da ura. Hondoko ura elikagaietan aberatsa da; zehazkiago, fitoplanktonerako ongarrietan aberatsa. Fitoplankton ugari haziko da azaleko uretan, eta horren ostean zooplanktona ere bai. Bai bata, bai bestea, funtsezkoak dira arrainak elika daitezen.

5. jarduera: Nola jakin dezakegu ibai batek zenbat ur daraman?

Kontuan hartzekoa: Erraza da aurreko galderari erantzutea. Hipotesirik grafikoena azalduko dugu aurrena. Ubidea hodi baten erdi bat dela suposa dezakegu; hala, kalkula dezakegu segundo batean zenbat ur pasatzen den bertatik. Horretarako, gauza hauek jakin behar dituzue: hodi-erdi horren sekzioaren azalera (hau da, zirkuluerdiaren azalera) eta bertatik pasatzen den uraren abiadura. Bi elementu horiek biderkatzen badituzue, kalkulatuko duzue segundoko zenbat ur pasatzen den sekzio horretatik.

Jakina, ibai batek ez du izango sekula horrelako sekzioa, baina honelako zerbait suposa dezakegu: ibai horren sekzioa laukizuzen baten antzekoa dela (neurketak egiteko, errazagoa da). 

· Ibaiaren zabalera, ertz batetik bestera zinta metriko baten bidez (edo soka baten bidez) neurtuz lortuko duzue; horixe izango da laukizuzenaren zabalera. 

· Ibaiaren tarte horretan laukizuzenaren altuera ere kalkulatuko duzue, erregela bat edo makila bat erabilita: sakonera zenbait puntutan neurtu, eta sakonera guztien batezbestekoa kalkulatuko duzue. 

· Abiadura kalkulatzeko, ibaiko ertz batean bi marka jarriko dituzue. Bi marka horien artean dagoen distantzia neurtuko duzue, eta, ondoren, laranja bat botako duzue ibaira: laranja horrek lortuko duen abiadura izango da ibaiaren abiadura puntu horretan. Komeni da azken neurketa hori ere zenbait aldiz errepikatzea, abiaduren batezbesteko balioa erabiltzeko.

Laukizuzenaren zabalerarekin (cm-tan) eta altuerarekin (cm-tan) sekzioaren azalera kalkulatuko duzue (cm2-tan), eta, azalera hori uraren abiadurarekin (cm/s-tan) biderkatuta, jakingo duzue zenbat ur pasatzen den segundo bakoitzeko (cm3/s-tan) sekzio horretatik.

6. jarduera: Begiratu mapari, eta kalkulatu Gipuzkoako Goierri aldeko Eztanda ibaiaren drainatze-sarearen azalera. Horretarako, marraztu drainatze-sarea maparen gainean, eta kalkatu orrialde koadrikulatu baten gainean. Marraztean, karratu batzuk drainatze-sarearen barruan geratuko dira erabat, baina beste batzuk parte bat barruan eta beste partea kanpoan geratuko dira. Horietako guztiak karratu-erdia balira bezala hartuko dituzue. Karratu guztiak zenbatu, eta, maparen eskala kontuan hartuta, benetako –gutxi gorabeherako– azalera kalkulatuko duzue.

Agauntza eta Eztanda ibaien arroen mapa. Isomarren ekidistantzia 50 m-koa da; eta maparen eskala, 1:25.000.

7. jarduera: Orain, aplika iezaiozue dakizuena zuen herritik gertu pasatzen den ibaiari. Arroaren azalera jakinik, eta zuen herriko plubiometria-datuak lortzen badituzue, kalkula ezazue urte osoan ibai horrek eraman duen ur kantitatea.

Kontuan hartzekoa: Plubiometria ez da oso zehatza. Zuen herriko datuak ez badituzue ezagutzen, inguruko hiri batekoak har ditzakezue. Interneten aurki ditzakezue. 

8. jarduera: 7. jardueran kalkulatutako balio hori, benetako balioa izan da? Zer ez duzue kontuan hartu benetako balioa kalkulatzeko?

Suposa dezagun infiltrazioa % 10 dela eta lurrunketa % 20. Zer emaitza lortuko duzue orain?

3. taldearen jarduerak (meteorologikoak)
1. jarduera: Mapa meteorologikoetan, bi adierazpide dauzkagu fronteak adierazteko: lerro baten bidez loturiko hirukiak eta lerro baten bidez loturiko zirkulu-erdiak. Zein da haien arteko aldea? Zein da egoerarik txarrena, fronte hotza gainean dugunean ala fronte beroa gainean dugunean? Zergatik? Zer eguraldi mota izango dugun jakiteko, nahikoa al da jakitea frontea dagoen ala ez dagoen?
Kontuan hartzekoa: euskalmet.net orrialdean, oinarrizko definizioak aurkituko dituzu: 

“Fronte hotza aire beroa eta aire hotza bereizten dituen banaketa-azala da; aire hotzak bultza egiten dio beroari eta azpian sartzen zaio falka modura, aire beroa gorantz bidaliz. Eten-lerroaren malda 1/50 eta 1/150 artekoa da. Fronte beroan, berriz, aire-masa beroak egiten dio bultza hotzari; malda 1/100etik 1/300ra bitartekoa, edo are gehiagokoa izan daiteke, frontearen isatsean marruskadurak duen eraginagatik. Marruskadura horren ondorioz, gerta liteke aire-masa beroa aire-masa hotzari gailentzea”. 

Beraz, fronte bero bateko aldapa oso leuna da, baina fronte hotz batekoa oso gogorra da. 
8. jarduera: Bilatu mapa meteorologiko bat euskalmet.net orrialdean, eta egin ezazue iragarpena. Erkatu Euskalmet-ekoek egiten dutenarekin.

Kontuan hartzekoa: Ezaugarri ugari dauzkazue iragarpen hori egiteko: zenbat antizikloi eta depresio dagoen, non kokatzen diren, isobarak elkarrengandik oso gertu dauden ala ez…; haizearen norabidea, jatorria eta indarra; eta, azkenik, fronteak. 

9. jarduera: Euskal Herrian, klima desberdinak daude. Kontsultatzen baduzue zer eguraldi egiten duen Sondikan, Gasteizen, Donostian, edo Errioxako herri batean, eguraldia guztiz desberdina dela konturatuko zarete. Zer ezaugarri nabarmenduko zenituzkete klimak desberdintzeko? Erantzun baino lehen, kalkulatu lau herri horietako batezbesteko tenperatura (BBT) eta urte bakoitzeko guztizko prezipitazioa (GP) beheko taulan ageri diren datuak erabilita:

	
	A lekua
	B lekua
	C lekua
	D lekua

	Hilabetea
	T (ºC)
	Prez. (mm)
	T (ºC)
	Prez. (mm)
	T (ºC)
	Prez. (mm)
	T (ºC)
	Prez. (mm)

	Urtarrila
	5.1
	0.3
	5.9
	0.3
	10.2
	6
	11.9
	7.7

	Otsaila
	4.2
	60.3
	5.9
	36.2
	8.1
	43.4
	9.2
	39.3

	Martxoa
	7.8
	28.6
	9.6
	13.1
	11
	52.5
	11.4
	47.4

	Apirila
	10.2
	125.6
	11.6
	51.8
	12.7
	180.3
	12.9
	195.4

	Maiatza
	13.5
	81.7
	15
	75.1
	5.9
	44.2
	16.3
	67

	Ekaina
	17.2
	53.2
	18.9
	62.8
	18
	48.5
	18.3
	75.6

	Uztaila
	16.4
	26.5
	19.9
	1.5
	18.1
	77.1
	18.7
	115.4

	Abuztua
	18.7
	62
	22.3
	35.9
	20
	118.7
	20.6
	90.4

	Iraila
	14.4
	101.5
	19.3
	62.7
	17.2
	91.7
	17.9
	210.2

	Urria
	10.6
	71.4
	11.3
	55.0
	14
	79.2
	14.7
	122.4

	Azaroa
	6.2
	46.5
	8
	19.4
	10.4
	66.3
	10.9
	97.4

	Abendua
	6.3
	131.8
	7.6
	48.5
	10.8
	124.7
	11.2
	195.3

	BBT
	
	
	
	
	
	
	
	

	GP
	
	
	
	
	
	
	
	


10. jarduera: Klimako datuekin, klimodiagramak egiten dira. Grafiko horietan, abzisetan hilabeteak kokatzen dira, eta ordenatuetarako bi ardatz kokatzen dira: bata ezkerraldean, eta bestea eskuinaldean, beheko adibidean (Arabako Boveda herriko klimodiagrama da) ikus dezakezuen bezala. Batean, prezipitazioa neurtzeko eskala jartzen da; bestean, batezbesteko tenperaturaren eskala. Prezipitazioa (euria) mm-tan neurtzen da, eta barra-diagrama bat erabiltzen da grafikoa egiteko. Tenperatura Celsius gradutan neurtzen da, eta marra-grafiko baten bidez adierazten da. Grafikoa egiterakoan, kontuan hartuko dugu prezipitazioen eskala tenperaturen bikoitza izango dela. 

Urte-sasoi batzuetan, barra-diagramaren gainetik joango da; eta beste sasoi batzuetan, behetik. Hori horrela izanik, lehorte-garaia gertatu dela markatzen du marra-grafikoa barra-diagramaren gainetik egoteak. 

Boveda herriko klimodiagrama

Eraiki orain aurreko jarduerako lau klimodiagramak, lau lekuetarako bana. Behin klimodiagramak egin eta gero, adierazi bakoitza zer herriri dagokion.

Kontuan hartzekoa: Klimodiagramak ondo egiteko, gutxienez 30 urtetako datuak behar dira, baina saia zaitezkete urte bateko datuekin, trebatzearren.

11. jarduera: Munduan, badaude beste leku asko, eta asko alda daiteke klima batetik bestera. Hori egiaztatzeko, eraiki hurrengo taulan proposatzen dizkizuegun datuei dagozkien klimodiagramak. Esan daiteke horrelako lekuren batean lehortea egon dela? Zer lekutan eta zer hilabetetan? Ea asmatzen duzuen non egon litezkeen lau lekuok, jakinik hauek direla haietako latitudeen koordenatuak:, 6º I, 49º I, 23º H eta 71º I. 

	
	A lekua
	B lekua
	C lekua
	D lekua

	Hilabetea
	T (ºC)
	Prez. (mm)
	T (ºC)
	Prez. (mm)
	T (ºC)
	Prez. (mm)
	T (ºC)
	Prez. (mm)

	Urtarrila
	27.8
	230
	19.2
	2.1
	2.3
	220
	–23.5
	6

	Otsaila
	27.6
	200
	20.3
	1.9
	4.8
	132
	–27.6
	8

	Martxoa
	27.6
	325
	18.2
	1.6
	7.9
	126
	–22.7
	7.5

	Apirila
	28.4
	375
	16.3
	2.5
	12.1
	87
	–16.7
	5.5

	Maiatza
	27.6
	400
	15.4
	1.9
	13.6
	65
	–4.9
	3.5

	Ekaina
	28
	380
	14.6
	1.4
	15.9
	56
	3.6
	4.5

	Uztaila
	27.5
	310
	12.1
	2.4
	18.9
	32
	5.7
	8

	Abuztua
	28.1
	340
	10.9
	2.0
	19.2
	51
	4.2
	18.5

	Iraila
	28.3
	290
	12.7
	1.8
	16.3
	93
	0.7
	14

	Urria
	27.7
	285
	15.8
	2.1
	10.1
	146
	–6.9
	9

	Azaroa
	27.9
	310
	18.1
	2.5
	7.2
	198
	–14.2
	7

	Abendua
	27
	275
	18.9
	1.9
	4.6
	216
	–21.7
	6

	BBT
	
	
	
	
	
	
	
	

	GP
	
	
	
	
	
	
	
	


11. jarduera: Ibai-arro baterako datu hauek jaso dira urte batean:

	Hilabetea
	Tenperatura (ºC)
	Prezipitazioa (mm)

	Urtarrila
	11.1
	10.7

	Otsaila
	9.3
	39.2

	Martxoa
	11.2
	46.5

	Apirila
	12.7
	187.0

	Maiatza
	13.2
	63.5

	Ekaina
	18.0
	82.4

	Uztaila
	18.6
	120.7

	Abuztua
	20.5
	39.5

	Iraila
	17.8
	205.4

	Urria
	14.8
	115.3

	Azaroa
	10.9
	105.2

	Abendua
	11.0
	197.5


Taulako datuak erabilita, egin ezazu klimodiagrama eta erantzun galdera hauek:

1. Egon al da lehorterik urte horretan? Zer hilabetetan?

2. Demagun arro horrek 180 cm2 betetzen duela 1:25000ko eskalako mapan. Zein izango da azalera (m2-tan adierazita) errealitatean?

3. Suposatuz ur guztia azaleratzen dela, zenbat ur azaleratu da urte horretan?

4. Demagun arro horren amaieran ibai bakarra dagoela, eta hortik isurtzen dela arroan eroritako prezipitazio guztia. Suposatuz batezbesteko abiadura 1 m/s-koa izan dela eta ibaiaren zabalera 1 m-koa dela, zenbatekoa izan da ibaiaren batezbesteko altuera puntu horretan?

12. jarduera: Demagun ibai hori urmael batean amaitzen dela. Urmael horretako puntu batean, hurrengo taulako datuak lortu dira uztailean. Marraztu tenperatura sakonerarekin erlazionatzen duen grafikoa. Zer sakoneratan dago kokatuta termoklina? (Ikusi 2. taldearen 2. jarduera) 

	Sakonera (m)
	Tenperatura (ºC)

	0
	20

	–0.5
	19.8

	–1.0
	19.3

	–1.5
	16.6

	–2.0
	15.4

	–2.5
	15.1

	–3.0
	15.1

	–3.5
	15.1

	–4.0
	15.1

	–4.5
	15.1

	–5.0
	15.1

	–5.5
	15.1

	–6.0
	15.1


3. UNITATEA: Uraren eta AIREAREN kutsadura
Sarrera:
Batzuetan, gaitz guztiak kanpotik etortzen direla pentsatzen dugu. Oso erosoa da: horrela, gaiztoak beste batzuk izaten dira beti. Adibidez, gutariko askok uste dute ez dutela ingurumena zikintzen: zarama kontainer egokietara botatzen dute, erosketak egiteko poltsa bakarra erabiltzen dute…, baina aldi berean nahi beste ur kontsumitzen dute, ez daukate arazorik autoa erabiltzeko garraio publikoa erabili ordez… 

Gauzak ez dira horren sinpleak, eta, askotan –guk uste baina gehiagotan–, arazoak guk geuk sortzen ditugu. Dena dela, ez kezkatu, horren gaiztoak ez gara eta. Goazen, bada, kutsadura nondik datorren arakatzera, eta zer egin dezakegun ahal denik eta kutsadura gutxien sortzeko.

Helburuak

1. Ikasleak konturatzea guztiok eragiten dugula geure ingurumenean.

2. Ikasleek kutsadura neurtzeko plan bat diseinatzea eta gauzatzea. 

3. Ikasleek proposatzea zer neurri har daitezkeen atmosferaren eta erabili ondorengo uraren kutsadura murrizteko.

4. Ikasleek uraren egoera globala aztertzea, mahai-inguru batean.

Lan-banaketa
Lan honetarako, hiru talde beharko ditugu:

1. taldea (arakatzaileak): Ingurumenaren arakatzaileen taldeak gure herrian sortzen diren kutsatzaileak identifikatu eta kuantifikatuko ditu.

2. taldea (ikerlariak): Ikerlarien taldeak inguruan dauden kutsatzaileen kontzentrazioak neurtuko ditu (eta, horretarako, diseinatu beharko dute nola neurtu). 

3. taldea (ebazleak): Ebazleen taldeak kutsatzaileen ondorio negatiboak murrizteko neurriak proposatuko ditu.

Talde bakoitzaren jarduerak

1. taldearen jarduerak:

1. jarduera: Herrian dauden sektore guztietako enpresak zerrendatuko dituzue.

Kontuan hartzekoa: Informazioa udalean izango duzue. Normalean, udalek gida batzuk argitaratzen dituzte, eta etxeetara bidali. Haietan, herriari buruzko zenbait informazio daude. Beste iturri bat Internet izan liteke. Kontsultatu bertan, bilatzaile batean, “udal adierazleak”.

2. jarduera: Aurrekoa egin eta gero, ikertuko duzue enpresa horien jardueragatik zer kutsatzaile sortuko diren.

Kontuan hartzekoa: Horretarako, aurrez dakizuena erabil dezakezue, edo, jakinik zer motatako prozesuak edo jarduerak gertatzen diren enpresotan, Interneten bilatu dezakezue zer kutsagarri edo azpiproduktu sortzen ei diren. 

Bestela, zuzenean galde dezakezue enpresetan, telefonoz edo gutun baten bidez. Erantzuten badute, horrek esan nahi du sortutako kutsatzaileak tratatu egiten dituztela. Ez badituzte tratatzen, ez duzue erantzunik jasoko; baina ez kezkatu.

3. jarduera: Ondoren, ikertuko duzue nora botatzen dituzten enpresek sortutako hondakinak.

Kontuan hartzekoa: Aurreko jarduerarako erantzunen kontura komentatu dizueguna baliagarria da hemen ere.

4. jarduera: Lana burutu eta gero, emaitzarik interesgarrienak aurkeztuko dituzue ikaskideen aurrean.

2. taldearen jarduerak 

1. jarduera: Zuen herriko ibaia (uraren kasuan) eta udalerri osoa (atmosferaren kasuan) aintzat hartuta, saiatu kutsadura detektatzeko eta neurtzeko plana diseinatzen. Lehenengo eta behin, erabaki behar duzue zer neurtuko duzuen, nola eta non. Hori egiteko, lehen taldeak pasatutakoa oso garrantzizkoa izango da. Ez kezkatu neurtzea oso zaila bada, edo ez badaukazue materialik; esaterako, atmosferaren kasuan ez duzue neurketarik egingo: planifikatzea da garrantzizkoena. 

Kontuan hartzekoa: Landa-lana egitea erabakitzen baduzue, CD-ROMean, 3. unitatearen eranskinean, kutsadurarekin zerikusia duten zenbait ezaugarri neurtzeko informazioa duzue. Ez da beharrezkoa aldagai guztiak neurtzea; zuek erabaki behar duzue (zer materialez balia zaitezketen, zenbat denbora duzuen, zenbaterainoko gogoa duzuen, urrun desplazatu behar duzuen...), eta, ezinezkoa egiten bazaizue, ez neurtu. Ibaialde programan ematen den materiala ere erabil dezakezue. Ez da horren zehatza izango, baina estimazio bat izateko baliagarria izango zaizue.

2. jarduera: Lana burutu eta gero, emaitzarik interesgarrienak ikaskideen aurrean aurkeztuko duzue.

3. jarduera: Laginketaren kontua ez egitea erabakitzen baduzue, hona alternatiba bat. Ondoko grafikoak azter ditzakezu, eta proposatutako galderei erantzun: irudian, Agüera ibaiaren uretan dauden fosfato-kontzentrazioak adierazi dira, hiru udalerritan (Villaverdeko Harana, Turtzioz eta Guriezo) kutsadura aztertzearren neurtuak. Logikoa al da ikusten den joera hiru udalerrietan fosfatoaren kasuan?

Fosfatoaren kontzentrazioa (μg/l) Agüera ibai-arroko hiru herritan, ura herritik pasa baino lehenagoko puntu batean neurtuta (◦) eta herritik datozen urak jaso eta geroko beste puntu batean neurtuta (•), hiru une desberdinetan: G: goizean, E: eguerdian, A: arratsaldean.

Kontuan hartzekoa: Kutsatzaileren bat isuri eta gero, autogarbiketa-prozesua hasten da, eta, horren bitartez, ura garbituz doa aurrera joan ahala. Beraz, herri batetik pasatu eta –esaterako– bost kilometrora kutsatzailearen kontzentrazioa txikiagoa izango da herria amaitzen den tokian baino. 

4. jarduera. Hurrengo irudian, Agüera ibaiaren uretan dagoen eroankortasuna adierazi da, hiru udalerritan (Villaverdeko Harana Turtzioz, Turtzioz eta Guriezo) kutsadura aztertzearren neurtuak. Antzekoak al dira fosfatoak erakusten duen joera eta eroankortasunarena? Zer ondorio atera dezakezu?

Eroankortasuna (μS/cm) Agüera ibai-arroko hiru herritan, ura herritik pasa baino lehenagoko puntu batean neurtuta (◦) eta herritik datozen urak jaso eta geroko beste puntu batean neurtuta (•), hiru une desberdinetan: G: goizean, E: eguerdian, A: arratsaldean.

Kontuan hartzekoa: Fosfatoa neurtzeko, erreaktibo batzuk prestatu behar dira, eta nahiko astuna da fosfatoren kontzentrazioa kalkulatzea lagin bakoitzeko. Eroankortasuna elektrodo baten bidez neurtzen da, eta oso erraza da neurketa horiek egitea.

5. jarduera. Hurrengo irudietan, Butroe ibaiako bost puntutan neurtutako BMWP´ (biological monitoring working party) indizearen balioak adierazita daude. Butroe ibaiko udalerrien ezaugarriak (populazioa, ekonomia-jarduera nagusiak…) kontuan izanik, horixe al da espero zenuketena? Metodo kimikoak bezainbesteko fidagarritasuna izango du? Zer ezaugarri izango du alde eta zein kontra? Beraz, aplikagarria izango da beste ibaietan? 

Butroe ibaiako 5 puntutan neurtutako BMWP´ (biological monitoring working party) indizearen balioak alde lentikoan (korronte gutxiko lekuetan): neguan (Δ), udaberrian (□), udan (●) eta udazkenean ( ); alde lotikoan (korronteko lekuetan) neguan (○); eta bi aldeetan (lotikoa eta lentikoa) neguan ( ).

Kontuan hartzekoa: IBAIALDE programan, txantiloi bat eskaintzen dizuete antzeko indize bat kalkulatzeko; metodo hori nahikoa da zuek nahi duzuenerako.

8. jarduera: Mundakako estuarioko eutrofizazioa ikertzeko lanetan neurtu diren aldagai batzuen grafikoak ikus daitezke hurrengo irudietan. Grafikootan, erakusten da nola aldatzen diren aldagai horiek gazitasuna aldatuz doan heinean. Ibaietan bezala, bada ardatz nagusi bat estuarioetan ere: ibaitik itsasora doana; horrela izanik, gazitasunak markatzen du ardatz hori: gatz kontzentrazio altuek itsasoa adierazten du; eta gatz kontzentrazio baxuek, ibaia. Ardatz horretan, ibaian bezala, autogarbiketa gertatzen da. Begiratu irudiari eta ondorioztatu zer gertatzen den nitrogenoaren kasuan. 

Mundakako estuarioko eutrofizazioa ikertzeko lana.
Kontuan hartzekoa: Nitrogenoaren kasuan, amonioa da formarik ugariena oso kutsatuta dauden uretan. Amonioan, nitrogenoa erreduzituta dago. Oxidatuz gero –eta hau da hain zuzen autogarbiketan gertatzen dena–, nitritora pasatzen da, eta, azkenik, nitratora (formarik oxidatuenera, hain zuzen ere).

3. taldearen jarduerak

1. jarduera: Zuen herriko uraren kutsatzaile nagusiak zein diren kontuan izanik, proposatu zer egun eta zer ordu izango diren aproposenak kutsatzaileak detektatzeko. Zehaztu zer aldagai neurtuko zenuketen ura kutsatuta dagoela esateko.

Kontuan hartzekoa: Kutsatzaile batzuk detektatzea oso zaila izan daiteke, baina kutsatzaile horiek uzten dituzten beste aztarna batzuk hautematea askoz errazagoa liteke, askotan suertatzen baita kutsaduraren eraginez zenbait ezaugarri aldatzea. Aztarna horiek nabaritzen baditugu, suposa dezakegu kutsatzaile bat edo beste dagoela uretan.

2. jarduera: Proposatu zuen herrian gertatzen diren prozesu kutsakorrak ordezkatzeko metodo garbiagoak, eta zehaztu metodo berriak jarri aurretik betetzen ez zen zer baldintza beteko litzatekeen ordezko metodo horiek martxan jarriz gero.

Kontuan hartzekoa: Ezer bururatzen ez bazaizue, kontuan har dezakezue prozesua edozein izanik ere argi-indarra erabiliko dela, eta, nahiz eta gure inguruaren gainean ondoriorik zuzenean ez izan, beste inguru batzuetan eragina izango duela prozesu horrek. Argi-indarraz hitz egiten dugun modu berean, paperaz edo bururatzen zaizuen beste edozein materialez ere hitz egin dezakezue, esaterako.

4. jarduera: Lehen taldeak identifikatu dituen kutsatzaileen kasuan, bilatu zer esaten duen legeriak. Ba al dute kutsatzaileek eraginik bizidunengan? 

5. jarduera: Zer faktorek baldintzatzen dute kutsatzaile baten kontzentrazioa airean? Lortu zuen herriko mapa topografikoa, eta erabaki zuen herriko zer lekutan kokatuko zenituzketen airea kutsatzen duten lantegiak.

Kontuan hartzekoa: Jo unitate honen 4. atalera CD-ROMean. Bertan, kutsatzaile atmosferikoei buruzko zenbait informazio duzue. Uretarako eta atmosferarako informazio gehiago behar baduzue, jo Internetera.

6. jarduera: Zuen taldearentzat proposatu diren jarduerak burutu eta gero, saiatu zuen herriko uraren eta airearen egoerari buruzko laburpena egiten, irtenbideak barne, eta aurkeztu ikaskideen aurrean.

7. jarduera: Irakurri CD-ROMean agertzen diren testuak (3.1-3.3 jarduerak). Hori egin eta gero, antolatu eta moderatu mahai-inguru bat. Helburua hau da: konturatzea guztientzat izan genezakeela ura, baina gure ohiturak aldatu egin behar ditugula hori lortzeko. Aldatzeko zer neurri proposatuko zenituzkete? Neurri horiek abian jarrita, zer irabaziko genuke?

4. UNITATEA: GEOSFERAREN DINAMIKA
Sarrera

Zergatik moztu behar izaten dute urtero kostako errepidea (Zumaia aldean), euri-jasa handiak daudenean, lur-jauziak direla eta? Zergatik gertatzen dira uholdeak puntu berberetan, nahiz eta ubideak nahiko garbi egon? 

Baliteke arduragabeki erantzun nahi izatea galdera horiei: “Bada…, horrela delako. Ni ez naiz aditua, eta nola demontre sartu naiz saltsa horretan? Nola interpretatuko dut nik mapa bat, eta are gutxiago geologikoa?”

Bada, izan argi ez dela horren zaila, baina –hori bai– etxerako (hobeto, gelako) lanak egiten badituzue eta denbora ematen baduzue horrelako gauzak jakin nahian. Geratuko zaizuena erraza da –are gehiago esango genuke: dibertigarria ere bada–: erabili burua eta ea zer lortzen duzuen. Animo!

Betiko legez, komeniko zaizue CD-ROMa irakurtzea jarduerekin hasi baino lehen.

Helburuak

1. Ikasleek gogoratzea geologiako zenbait kontzeptu, aurretik jakin beharrekoak.

2. Ikasleek aplikatzea geologiako kontzeptuak arazo praktikoetan.

3. Ikasleek mapak irakurtzen aritzea.

Lan-banaketa

1. taldea (teorikoak): batez ere, jarduera teorikoa lantzeaz arduratuko da.

2. taldea (praktikoak): alderdi praktikoa izango duten jarduerak egingo ditu: mapak, profilak...

3. taldea (ebazleak): alde praktikoa eta aplikazio zuzena uztartu, eta naturan topa ditzakegun arazoak konpontzeko metodoak proposatu ditu.

1. taldearen jarduerak:

1. jarduera: Eman dezagun konglomeratu bat (harri-zatiz egindako harria) aurkitu duzuela; beste leku batean, granitoa (barruan kristal handiak dauzkan harria); eta, azkenik, beste batean, pumita bat (apar-harriaren antzekoa dena). Pentsatu eta ondorioztatu zer prozesu gertatu diren harri mota bakoitza sortzeko. Komeniko zaizue eskema baten bidez lotzea hirurak, gertatzen diren prozesuak kontuan hartuta.

Kontuan hartzekoa: Hiru harri motaz hitz egiten ari gara: sedimentarioa, metamorfikoa eta bolkanikoa.

2. jarduera: Erantzun galdera honi: plaka litosferikoak alboetara soilik mugi daitezke, ala gora eta behera ere mugi daitezke? Adierazi nola.

Kontuan hartzekoa: Magma gainetik dagoen masen pisuen aldaketek (izotz kantitate izugarriak egotea kontinenteen gainean, higadurak masa handiak eramatea…) sortzen dituzte gora-beherako mugimenduak.

3. jarduera: CD-ROMean 4. unitate didaktikoaren 26. orrialdeko datuak ikusita, erantzun galdera honi: Nola mugitzen ari da Ozeano Bareko plaka? Kalkulatu norabidea eta abiadura. Zer suposatu duzue kalkulu horiek egiteko?

4. jarduera: Erantzun bi galdera hauei: Kanpo-geologian, zenbateko garrantzia du harriaren litologiak higaduran? Eta harriaren gainean landaredia ondo garatuta egoteak?

Kontuan hartzekoa: Pentsatu ea gauza bera izango litzatekeen lutitazko materiala (limoz egindako harria, oso biguna) ala kareharrizkoa (nahiko harri gogorra) izatea. Zer dela-eta dira kareharrizkoak Euskal Herriko gailur gehienak?

5. jarduera. Ordenatu material hauek higidurarekiko erresistentzia kontuan hartuta: hareharriak, lutitak, tupak, konglomeratuak, bretxak, basaltoak, ebaporitak, granitoak, arbelak, marmolak eta eskistoak.

Kontuan hartzekoa: CD-ROMean (4. unitatearen 28. orrialdean), taula batean duzue harri horien informazioa.

2. taldearen jarduerak:

1. jarduera: Lor ezazue zuen herriko mapa topografiko bat, eta bilatu punturik altuena mapan. Lotu puntu hori mapako puntu baxuenarekin, eta egin trantsektu horren profila. Zenbatekoa izango da puntuen arteko malda (ehunekotan adierazita eta angelua emanda)?

Kontuan hartzekoa: Zenbateko distantzia dago bi puntu horien artean?; eta zenbateko altuera-diferentzia?
3. taldearen jarduerak: 

1. jarduera: Pentsatu memento batez arkitektoak zaretela, eta eraikin bat egin behar duzuela. Proposatu dizkizueten bi lekuetan karstak daude: bata kareharrizkoa eta bestea igeltsuzkoa. Zein aukeratuko zenukete?; eta zergatik?

2. jarduera: Zer dela-eta ez zenukete eraikiko ezer itsaslabar batean?

Kontuan hartzekoa: Aztertu CD-ROMaren 4. unitateko 45. orrialdean agertzen den irudia.

3. jarduera: Erreparatu Serantes mendiko hegalean ateratako argazkiari. Goian ikusten da nola sartu dituzten pinuak birlandatzeko, erre egin baitzen duela zazpi urte. Baina, beheko aldean, lokatz-kolada batzuk ikusten dira, euria egin ostean gertatu direnak. Zer planteatuko zenukete birlandaketa hori egin baino lehen? Sartuko zenukete zuek ere aukeratu duten espeziea? Tartekatuko zenukete zerbait pinuen artean?

Kontuan hartzekoa: Bilatu Interneten ea zerbait topatzen duzuen lurzoruak babesteko landareei buruz. Edo, bestela, leku malkartsuetan lurzorua babesteko metodoez.

4. jarduera: Begiratu argazkiari: Zierbenara doan errepidearen alboko ezponda baten argazkia da. Zer dela-eta jarri dituzte ikusten diren pibot eta sare horiek? Horrelako ezponda guztietan jarri beharko lituzkete ala ez? Zergatik ez dituzte jartzen Zumaiako kostako errepidean? 

Kontuan hartzekoa: Leku horretatik 25 m-ra beste argazki hau egin dugu, eta bertan ez da ikusten halako pibotik.

5. UNITATEA: baliabide Energetiko eta mINeralak
Sarrera

Gezurra ematen badu ere, gai honetan zuen ekarpenak egiteko (burua erabiltzeko, proposamenak plazaratzeko…) aukera handirik ez dago, argi baitago energia-baliabideak murrizten ari direla. Baina, pentsatzen jarrita…, bai, badago alderdi bat: energia aurreztearena. Hor bai, pentsatu, eta proposamenak plazara ditzakezue eta aurrera eramaten hasi. Gaiaren amaiera aldean, konturatuko zarete baliabideen kontrola baino ez dagoela gaur egun dauden konflikto askoren funtsean –askotan, ezkutuan daude arrazoi horiek; beste batzuetan, berriz, ageri-agerian–. Murgil gaitezen, bada, ur hauetan, ea zer topatzen dugun.

Helburuak

1. Ikasleak konturatzea baliabideak mugatuak direla eta munduan indarrean dagoen garapen-eredua agortuta dagoela.

2. Ikasleak jabetzea gure baliabide energetikoen eta mineralen kontsumoak gehiegizkoak direla, eta ezinezkoa dela kontsumo maila horri eustea.

3. Ikasleek aurrezteko neurriak proposatzea.

4. Ikasleek jakitea zein den gaur egungo konflikto askoren benetako arrazoia.

Lan-banaketa

Lan hau betetzeko, 3 talde osatu beharko dituzue:

1. taldea (klasikoak): Energiaren eredu klasikoaren amaieraren gaineko kuantifikazio batzuk egiteko arduratuko da. 

2. taldea (aldaketakoak): Energia lortzeko modu berriak eta forma berriak ikertzeaz arduratuko da.

3. taldea (modernoak): Gaur egungo konfliktoak ikertuko ditu, eta horiekin batera eredu berriek planteatzen dituzten eta beharrezkoak diren gizarte-aldaketak. 

Ezertan hasi baino lehen, komeni da CD-ROMaren 5. atala irakurtzea.

Talde bakoitzaren jarduerak: 

1. taldearen jarduerak:

1. jarduera: Kuantifikatu bakoitzaren etxeko gas-gastua eta elektrizitate-gastua. Bilatu Interneten energia-unitaterik ote dagoen bi energia mota horiek konparatzeko.

Kontuan hartzekoa: Normalean, urte osoko datuak (historiala) agertuko zaizkizue ordainagirian. Batu guztiak, eta zatitu batura osoa etxeko kideen kopuruarekin. Horrelaxe lortuko duzue bakoitzaren kontsumoa.

2. jarduera: Sartu Red Eléctrica Española enpresaren web-orrialdean (http://www.ree.es/) eta kontsultatu zein den mementoko energia elektrikoaren eskaria. Ikusiko duzue zenbatekoa den energia-iturri bakoitzaren ekarpena memento horretako energiaren eskariari erantzuteko. Gainera, egunez eguneko grafikoak agerraraz ditzakezue. Aukeratu hilabete bat, eta azter itzazu eguneroko datuak. Haizearen bidez eta eguzkiaren bidez lortzen den energia ezin dute kontrolatu, baina beste iturriak bai. Kontsultatu arduradunek zer energia mota aldatzen duten ekoizpena eskariari doitzeko.

3. jarduera: Bilatu Interneten adituen ustez energia-baliabide bakoitza zer eperen buruan agortuko den.

4. jarduera: Aurreko datuak ikusi eta gero, batek baino gehiagok pentsa dezake: “Konponbidea uranioa izango da!”. Seguru? Pozik jarri baino lehen, ikertu noiz agortuko den uranioa. Zer ondoriotara heltzen zarete?

5. jarduera: Bilatu non dauden kokatuta baliabide mineralak eta energetikoak Euskal Herrian. Zerrendatu eta balioetsi haien garrantzia. Besterik topatu ezean, hona hemen helbide interesgarri bat: http://www.hiru.com/eu/geologia/geologia_00170.html.

2. taldearen jarduerak:

1. jarduera: Bilatu Interneten zein diren teknologia eta prozesu berriak, jakiteko zer baliabide izango diren beharrezkoak horietan aplikatzeko. 

2. jarduera: Bilatu aerosorgailuak jartzeko kokapenik hoberena zuen herrian.

Kontuan hartzekoa: Ente Vasco de la Energía (EVE) erakundearen Atlas eólico del País Vasco liburuko (helbide honetan daukazue: http://www.eve.es/web/Eve/files/70/702f01e8-b437-4fe1-a2ac-b796b9056b16.pdf) 80. orrialdean hau irakur daiteke (laburtu egin dugu): Aerosorgailuak kokatzeko lekurik hoberenak gailurrak dira, uren banalerroak; batez ere, mendilerroaren norabidea ekialde-mendebalde denean. Orobat, bi gailurren arteko lepoak ere leku egokiak dira, batez ere haizeak hegoaldetik edo hego-mendebaldetik jotzen badu edo iparraldetik edo ipar-mendebaldetik jotzen badu. Itsasaldeak ere leku aproposak dira. Eta, azkenik, haize gogorrek landaredia deformatu edo apurtzen duteneko lekuak.

3. jarduera: Jakinik 1.670 kW-ko 30 aerosorgailu –Badaiako parke eolikoan kokatutakoak bezalakoak– gai direla 130.000 biztanleren energia elektrikoaren eskaria betetzeko, mota horretako zenbat sorgailu beharko lirateke Euskal Autonomia Erkidegoko eskari osoa betetzeko?

4. jarduera: Zuen ustez, kalte handia ala txikia sortuko luke beharrezkoak diren aerosorgailuak jartzeak?
5. jarduera: Erabaki Euskal Autonomia Erkidegoko zer lekutan kokatuko zenuketen zentral fotovoltaiko bat.

Kontuan hartzekoa: EVEk argitaratutako Atlas de Radiación solar del País Vasco liburuko 30. eta 31. orrialdeetan intsolazio-mapa batzuk ikus ditzakezue (helbide honetan daukazue: http://www.eve.es/web/Eve/files/88/88bcd068-2e1f-4bf0-adf8-0e823a700685.pdf).

6. jarduera: Bai zentral eolikoetan, bai fotovoltaikoetan ere, berehala kontsumitu behar da sortzen den energia. Bururatzen zaizue metodoren bat energia hori gordetzeko?

3. taldearen jarduerak:

1. jarduera: Zehaztu munduko mapa batean non dauden gaur egungo konfliktoak.

2. jarduera: Zein dira konflikto horien ustezko arrazoiak? Zein dira benetako arrazoiak?

3. jarduera: Pentsatu neurri batzuk energia aurrezteko, eta kontuan hartu zer oztopo egon daitezkeen neurriok aurrera eramateko. 

Kontuan hartzekoa: Ezer ez bazaizu bururatzen, helbide honetan dituzu ideia batzuk: http://www.idae.es/index.php/mod.pags/mem.detalle/relcategoria.1154/id.397/relmenu.11
6. UNITATEA: arrisku geologikoak
Sarrera

Normalean, bi arrisku geologiko bereizten dira: lurrikarak eta uholdeak. Euskal Herrian lurrikararik ia ez dagoenez, uholdeetan zentratuko gara. Badakigu hidrosferaren gaian tratatu zenituztela, baina oraingo lana hau izango da: uholdeak aurreikustea, haiek ez gertatzeko neurriak proposatzea, eta, gertatzen direnetan, sortutako kalteak minimizatzeko hartu behar diren neurriak diseinatzea.

Helburuak

1. Ikasleek jakitea Euskal Herrian uholdearena dela arrisku geologiko nagusia.

2: Ikasleak konturatzea badauzkagula uholdea sortu baino lehen hori suertatuko dela markatzen dituzten zenbait ezaugarri.

3: Ikasleak konturatzea uholdea suertatu baino lehen zenbait neurri har ditzakegula, gertatuko balitz kalteak murrizteko.

Lan-banaketa

Lan hau betetzeko, bi taldetan banatuko ditugu ikasleak:

1. taldea (iragarleak): Uholdea ez suertatzeko pausoak emateko arduraduna izango da. 

2. taldea (konpontzaileak): Uholdea gertatzen bada ondorioak horren kaltegarri ez izateaz arduratuko da.

Ezertan hasi baino lehen, gogoratu oso komenigarria dela CD-ROMaren 6. atala (“Arrisku geologikoak”) irakurtzea.

Talde bakoitzaren jarduerak:

1. taldearen jarduerak:

2. jarduera: Honetan, Euskal Herrian arrisku sismikoa sortzeko posibilitatea kuantifikatu behar duzue. Bilatu Interneten eta zehaztu balizko lurrikara batek sor litzakeen kalteak nolakoak izango liratekeen. Merezi al du prebentzio-plan bat eratzea seismoei aurre egiteko?

Kontuan hartzekoa: Seismoaren indarra neurtzeko bi eskala erabiltzen dira: Richter-ena, CD-ROMaren 6. gaiaren eranskin batean azaltzen dena, eta Mercalli-rena.

3. jarduera: Proposatu ekintzak uholdeak ez gertatzeko. Horietako zein jar daitezke abian traba handirik sortu gabe?

4. jarduera: Ubideak zementua erabiliz bideratzea, irtenbide ona iruditzen al zaizue uholdeak ez gertatzeko?

5. jarduera: Uholdeak gerta litezkeela aurresateko, hartu behar da kontuan bat zer motatako materialak dauden arroan (hareharria, tupak, basaltoa...)? Zer dela eta?

Kontuan hartzekoa: Begiratu CD-ROMaren 4. gaian 28. orrialdeko taulan. Bertan, Euskal Herriko harriei buruzko informazioa aurkituko duzu aurreko galderak erantzuteko.

6. jarduera: Uholdeak ibaiaren tarte jakin batzuetako arazo moduan tratatu behar dira, ala ibai baten arro osoko arazo moduan? Hau da: planifikazioa egiteko, arro osoa hartu behar da kontuan?

2. taldeko jarduerak:

1. jarduera: Espainiako uraren legearen arabera, ubideetan bi zonalde bereizten dira: menpekotasun-zonaldea (ur gutxiko garaietako ibai-ertzetatik 5 m-ra arte dagoen esparru osoa, bi aldeetara) eta polizia-zonaldea (ibai-ertzetatik 100 m-ra arte dagoen esparru osoa, bi aldeetara). Lehenengo zonaldean ezin da ezer eraiki, eta oso baldintzatuta daude bigarrenean lurzorua nola erabili eta zer jarduera egin daitezkeen. Orain arte, bete al dira legeak aipatzen dituen baldintza horiek? Beteko balira, egongo litzateke inolako arazorik uholde garaietan?

2. jarduera: Zer neurri bururatzen zaizkizue uholdeak aurreikusteko eta batez ere jendea ohartarazteko?

3. jarduera: Zer neurri bururatzen zaizkizue ubideak hobetzeko (gai izateko uholdean datorren ur guztia biltzeko)?

4. jarduera: Ubideetatik kanpo, zer ekintza bideratu litezke uholdeak ez suertatzeko?

5. jarduera: Aurreko puntuan aipatu dituzun ekintza horietatik, baliagarria izan liteke baten bat bide batez beste kontu batzuetan erabiltzeko?

7. UNITATEA: INTERFASEAK: LURZORUA ETA ITSASALDEA

Sarrera

Bai lurzorua, bai itsasaldea, sistemak elkartzeko guneak dira. Lehenengoan, geosfera atmosferarekin jartzen da kontaktuan; bigarrenean, aldiz, hidrosferarekin. Horrexegatik lotu dira biak unitate berean.

Hasieran, irudituko zaizue lurzoru guztiak berdin-berdinak direla. Baina aldatuko zaizue ikuspuntua praktika sinple bat egiten duzuenean: ikusiko duzuenez, nolakoa den leku bat, mota bateko edo besteko animaliak bizi dira bertan, eta haien portaera desberdina da urari edo materia organikoari dagokiola.

Itsasaldearen kasuan, ez duzue praktikarik egingo; hori egin beharrean, pixka bat pentsatuko duzue, ea bururatzen zaizkizuen ideia batzuk kostaldeko herriek udan sufritzen duten presioa arintzeko.

Ea, bada, ez daukazue-eta galtzeko denborarik.

Helburuak

1. Ikasleak jabetzea zein garrantzizkoa den lurzorua, eta zer fenomenoren bidez apurtu litekeen.

2. Ikasleek iradokitzea kostaldeko herriei uda partean sortzen zaizkien arazoetarako konponbideak.

Lan-banaketa

Lan honetan, oso erraza izango zen bi talde proposatzea, baina talde bakarra osatuko duzue. Horrela, guztiok egingo duzue praktika sinple bat, eta guztiok pentsatuko duzue zer konponbide egon litezkeen kostaldeko arazoetarako.

Ezertan hasi baino lehen, gogoratu komeni dela CD-ROMaren 7. atala (“Interfaseak: lurzorua eta itsasaldea”) irakurtzea.

Jarduerak

1. jarduera: Hustu arto egosiko latorrizko pote txiki bat, eta ireki bi aldeetatik. Horrela eginez, halako eraztun bat gelditzen da inguru osoan itsatsita bezala, bai tapan, bai hondoan. Aliketa hartu, eta berdindu eraztun horiek potearen hormekin, zilindro bat lortu arte.

Amaitutakoan, landa-lana egin dezakezue. Aukeratu non hartuko duzuen lurzoruaren lagina; ureztatu lur zati hori, eta itxaron ur guztia desagertu arte. Gero, urik geratzen ez denean, sartu zilindro hori lurrean lurzorua hartzeko. Erabili espatula bat lagina hartzeko. Iragazkortasuna neurtzeko, lurzoruak ura hartzeko duen gaitasuna neurtzeko eta lurzoruaren materia organikoa kalkulatzeko erabiliko duzue hartutako lagin hori.

Laborategira eraman, eta beheko irudikoa bezalako egitura baten gainean jarriko duzue lagina. Hartu potea laginarekin, bultzatu lagina (1 cm edo) beheraka, eta kendu behetik atera den lurzorua. Jarri potea txorrotaren azpian, eta ireki fluxua pixka bat, behetik ura atera arte. Goitik, halako ur-geruza bat eratuko da, baina eutsi egingo diogu fluxuari ezer ez ateratzeko. Behin fluxu egokia lortu eta gero, kubeta batean sartu, eta bost minutuz jasoko duzue hortik irteten den ur guztia. Bost minutu pasatu eta gero, egitura osoa kenduko duzue kubetako ura neurtzeko. Ez ukitu txorrota, horko emaria neurtu behar duzue eta. Bost minutuz txorrota abiadura horretan utzi, eta probetan jasoko duzue pasatzen den emaria. Halaxe kalkulatuko duzue fluxua (cm3 /h-tan).






Hori guztia egin eta gero, kubetara pasatu den ur guztia jasoko duzue, eta probeta batean neurtuko duzue kantitatea. Pasatu den ur-emaria (cm3-tan) laginaren goiko azalarekin (cm2-tan) zatituko duzue, eta, horrela, iragazkortasuna kalkulatuko zuzue (cm/h-tan).

Kontuan hartzekoa: Datu hauekin konpara dezakezue:

Iragazkaitza: < 0,4 cm/h

Iragazkortasun gutxikoa: 0,4 - 2 cm/h

Iragazkorra: 2 - 20 cm/h

Oso iragazkorra: > 20 cm/h

Egin duzuen jarduera hau, lau leku desberdinetan errepikatuko duzue: pinudi batean, zelai batean, baso autoktono batean eta mendian dagoen pista batean (eta, posible bada, kamioi batek utzi duen arrastoa aprobetxatuz).

2. jarduera: Behin aurreko jarduera amaituta, utzi lau poteak ordu erdiz edo, ur guztia bota arte. Pisatu orain poteok. Sartu estufan, eta utzi lehortzen 105 ºC-tan egun batez. Pisatu orain lehenengo lagina, eta, aurreko datuei kenketa eginez, kalkulatuko duzue lurzoru horrek zenbat ur gorde dezakeen. Kalkulatu orain gramo bakoitzeko balioa. Errepikatu neurketa beste hiru lurzoruekin.

3. jarduera: Eskolan mufla (labe txiki bat) bat baduzue, 500 ºC-tan berotu ditzakezue laginak. Horrela, materia organiko guztia erreko duzue. Kenketa eginez, kalkulatuko duzue lagin bakoitzeko materia organikoaren kantitatea. Kalkulatu balioa gramo bakoitzeko.

4. jarduera: Baheak izanez gero, saia zaitezkete lurzoruko frakzioen kantitateak neurtzen: > 200μ (harea); 20 - 200μ (limoa); < 20μ (buztina). Horretarako, pisatu lagina, eta pasatu arrabola. Gero, baheetan zehar pasaraziz, zehaztu frakzio bakoitzaren pisua. Kalkulatu ehunekoak, eta marraztu lagin bakoitzari dagokion osagaien triangelua (CD-ROMaren 7. unitateko 13. orrialdean duzue adibide bat).

5. jarduera: Aurreko jarduerak egin eta gero, saiatu galdera hauek erantzuten: Hiru laginetatik, zeinek du ur gehien gordetzeko gaitasuna? Nolako lurzorua komeni zaigu izatea ubideen ondoan uholdeak ekiditeko?

6. jarduera: Erabili espatula bat 5 cm (luzera) x 5 cm (zabalera) x 3 cm (sakonera) pinudi bateko lurzorua jasotzeko. Sartu plastikoko poltsa batean laborategira eramateko. Lurzoruan zer animalia dauden jakiteko erabiliko duzue lagin hori. 

Animaliak ikusteko, Tullgren-en metodoa erabiliko duzue. Ondoko egitura garatuko duzue laborategian:


Sarexkaren gainean utziko duzue hartutako lagina, egun batez. Hala, beheko alkohol-potera eroriko dira laginean zeuden animaliak. Hurrengo egunean, lupa binokularrak, Petri plakak eta matxarda batzuk erabiliz, ikusiko dituzue animalia horiek. Biologia-laborategian izango dituzue gakoak edo liburuak animaliak identifikatzeko. Ez kezkatu: helburua ez da animaliak identifikatzea, badauden ala ez jakitea baino.

Errepikatu prozesu osoa zelai batean, baso autoktono batean eta mendian dagoen pista batean hartutako beste hiru laginekin. Lau laginetatik, non dago animalia-ugaritasun handiena?; eta non txikiena?

7. jarduera: Esperimentu hori amaitu eta gero, pasatu arrabola eta jarri lagina erretilu batean. Kendu lurzoru pixka bat, eta erreserbatu. Landatu 30 belar-hazi laginketa-puntu bakoitzeko lurzoruan. Estali erreserbatutako lurzoruarekin (gainetik gutxi-asko 2,5 mm-ko geruza lortuz), ureztatu eta zaindu hiru astez, lagina oso lehor badago ura gaineratuz. Zer lurzorutan aterako da hoberen belarra?; beraz, zein da emankorrena?

8. jarduera: Zuen ustez, zein izango litzateke lurzoruaren maneiurik hoberena basogintzan: aprobetxatzen ez diren hondakinak mendian uztea, ala hondakinok teknika mekanizatuen bidez lehenbailehen ateratzea menditik? Azaldu metodo bien alde onak eta txarrak.
Kontuan hartzekoa: hori erantzuteko, CD-ROMaren 30. orrialdetik 35. orrialdera irakur dezakezue.

9. jarduera: Proposatu zenbait ekintza kostaldeko herrietan turismoaren presioa murrizteko. Hori egin baino lehen, pentsatu, turismoa dela eta, zein diren egiten diren kalterik garrantzizkoenak herri horietan.

8. unitatea: higadura eta basamortutzea
“Guk hemen ez dugu horrelako arazorik; beraz, beste arazoren bat ikertu beharko genuke”, pentsatuko du batek baino gehiagok. Ez izan horren sinple, eta egin gogoeta une batez. Bestela, aztertu CD-ROMean aurkituko dituzun zenbakiak. Gaiaren 31. orrialdeko zenbakien bidez kalkuluak eginez gero, muturreko higadura edo oso higadura altua ez da heltzen EAE osorako lurraldearen % 1-era. Baina higadura altuaren eta ertainaren kasuetan, % 58koa da EAEn eta % 33koa Nafarroan. Eta hori bada kezkatzeko modukoa, ezta?
Iker dezagun pixka bat gehiago! Ea zerbait asmatzen duzuen arazoa ekiditeko.

Helburuak
Ikasleak jabetzea arazo hau mundu osokoa izateaz gain gure ingurukoa ere badela.

Ikasleak bultzatzea, biztanle moduan, parke eta berdegune gehiago erreklamatzera aisialdirako guneak sortzeko eta higadura murrizteko.

Lan-banaketa
Lan hau betetzeko, bi talde egingo ditugu:
1. taldea (neurtzaileak): Higadura neurtuko dute zenbait adibideetan.
2. taldea (ebazleak): Konponbideak diseinatuko dituzte.
Ezertan hasi baino lehen, komeni da CD-ROMaren 2. atala irakurtzea.
Talde bakoitzaren jarduerak:
1. taldearen (neurtzaileak) jarduerak:
1. jarduera: Lehenengo eranskinean, mapa bat duzue. Mapa horretan, urtegi bat eta haren arroa ikusten dira. Demagun lurzoru mota berbera dagoela arroko leku guztietan. Zer lekutan izango litzateke higadurarik altuena: A-n, B-n ala C-n?

2. jarduera: Demagun 1 l bakoitzeko 0,7 g sedimentu sartzen direla, eta sedimentu horren dentsitatea 1,2 kg/l-koa dela. Zenbat denboran mantenduko da urtegia dragatu gabe? (Eraiki zenean, sakonera berbera zegoen urtegi osoan: 10 m). 

3. jarduera: Zer egingo zenukete urtegiaren iraupena bikoizteko?

4. jarduera: Zer erlazio dago antizikloiak sortzen direneko guneen (30º-ko latitudea) eta basamortuen artean?

5. jarduera: Begiratu 31. orrialdeko taulan, eta konparatu Kantabriako, EAEko eta Errioxako datuak. Zeinetan dira datu horiek kezkagarrienak, euri-kantitatea kontuan izanik? 

6. jarduera: Bilatu zuen herriko mapa topografiko bat, eta kalkulatu mendi-hegal batzuen maldak. Kontuan hartu hiru tarte hauek: 

% 0 - 10, % 10 - 30, > % 30.

2. taldearen (ebazleak) jarduerak:
1. jarduera: Barakaldon badago segurtasun-biltegi bat, eta aurkitzen duten lindano guztia bertan gordetzen da. Berreskuratu ahal izango da lurzoru hori, ala galdua da betiko? Ba al dago konpontzeko modurik? Egokia al da segurtasun-biltegi bat eraikitzea lindanoa gordetzeko?

Kontuan hartzekoa: Bilatu Interneten lindanoari eta Ihobe sozietate publikoari buruzko informazioa.

2. jarduera: Lindanoak eragin dituen kalteak murrizteko, zoru guztia bildu eta segurtasun-biltegi batean zokoratu da; zuen ustez, egongo da modu berean tratatu behar den antzeko beste kutsatzailerik Euskal Herrian? 

3. jarduera: Euskal Herriko mendietan, suteak egoten dira batzuetan. Pinuak dauden eremu batean sute bat gertatu eta gero, segituan sartzen dituzte pinu gehiago? Bururatzen zaizue beste mota bateko tratamendurik zuhaitzak handiak izan arte lurra babesteko? 

4. jarduera: Mendietan, batez ere, pinudiak daude. Ezagutzen dituzue pinuak mozteko egiten diren lanak? Lan horietatik, zein uste duzue ez dela oso bateragarria lurzoruaren babesarekin? Zergatik?

9. GAIA: BIOSFERAREN DINAMIKA

Sarrera:

“Lurreko animaliarik garrantzizkoena gizakia da. Dena dago guretzat eginda; beraz, nahi ditugun aldaketa guztiak egin ditzakegu beldurrik gabe. Eta bidean espezieren bat galtzen bada, atsekabetu baino ezin gara egin: zorte txarra!”.

Horrela pentsatzen duzue benetan, ala ezagumen falta da? Bai, egia da gehiago jakin behar genukeela gauzak balioesteko, baina ez jakitea ezin da aitzakia izan zuzen ez jokatzeko. Ea, bada, goazen pixka bat gehiago ikastera benetan Lurraren biztanle arduratsu bihurtzeko!

Helburuak

1. Ulertzea espezieei habitat batean bizitzeko baldintza jakin batzuk jartzen dizkiela ingurumenak, eta bertan garatzen diren espeziak leku horretan bizitzeko moldatuta daudela. Kontuan harturik hori lortzeko zenbait kasutan milaka eta milaka urte pasatzea izan dela beharrezkoa, ondorioztatzea ezin dugula inola ere onartu espezieak alferrik galtzea.

2. Ikasleak ulertzea naturan bi estrategia daudela bizirik irauteko: r eta g estrategiak, ezberdinak baina baliagarriak bi-biak (datu edo grafiko soil batzuen bidez adieraz daitezke).

3. Ikasleek ezagutzea Lurrean duden ekosistema nagusiak, eta haien balio nagusiak hobeto balioesteko.

Lana:

Kasu honetan, guztiok batera egingo duzue lan, ekosistemaren oinarrizko ezaugarriak ezagutuz espezie guztiak balioesteko, bai eta gizakiak ingurumenean egiten dituen esku-hartzeak ere.

Jarduerak:

1. jarduera: Mundu osoko ekosistemei buruzko bi taula eraiki behar dituzue, funtsezko ezaugarriak kontuan hartuz, ekosistema bakoitzeko.

Kontuan hartzekoa: Bilatu Interneten ekosistema nagusiak.

· eremu lehorretan: tundra, taiga, oihan epela, oihan mediterraneoa, belardiak, basamortua, sabana, ohian tropikal idorra eta euri-oihan tropikala 

· ura nagusi den eremuetan: itsaso zabala, arrezifeak, estuarioak, lakuak eta ibaiak 

2. jarduera: Atera zuen herriko hiru ekosistema desberdinetako argazkiak. Egin aurreko ariketakoaren antzeko taula bat, eta adierazi bertan leku horietako ezaugarriak.

3. jarduera: Beheragoko datuak erabiliz, egin kalkulu-orri batean bi grafiko, urteetan espezien populazioak egiten duen joera deskribatzeko. Grafiko bakoitza zer motatako espezieri dagokio, r-ri ala k-ri?

4. jarduera: Demagun lehengo taulako datuetan 2. urtean, gaixotasun bat dela eta, populazioaren kopurua erdira murrizten dela bi espezieetan. Zenbat urte pasatu beharko dira espezie bietan populazioa lehengo kopuruetara iristeko?

5. jarduera: Eutsi al diezaioke r espezieak erakusten duen joerari betiko? Eta k espezieak bereari?

6. jarduera: Ekosistema heldu batean –hau da, ekosisteman denbora asko pasatu bada eratu zenetik–, zer izaki topatuko genituzke gehien, r estrategak ala k estrategak? Zergatik?

7. jarduera: Zerk izango luke efekturik txarrena edozein ekosistematan, k estrategiako elementu bat kentzeak ala r estratega batek? 

8. jarduera: Non topa dezakegu errazago r estratega bat, eraiki berriko errepide baten ezpondan ala baso heldu batean? Zergatik?

9. jarduera: Aurreko jardueran, zuen erantzuna hau izan dela suposatzen da: r estratega gehiago daudela ezponda batean ekosistema heldu batean baino. Noiz pasako da horko komunitatean beste populazio bat, k ezaugarri dauzkana, dominatzera?

10. jarduera: Erreparatu orain gure espezieari, gizakiari, eta zehazki gure populazioak EAEn izan duen joerari. Zer motatako espeziea gara? Zein izan da gure joera azken urte hauetan?

Kontuan hartzekoa: Sartu helbide honetan:  http://www.eustat.es/document/datos/euskadi en cifras/02_euskadi_cifras_c.pdf. 10. orrialdeko 2.1 taulatik atera ditzakezue populazioaren parametroak, bai herrialdeka, bai eta EAE osorako ere.

11. jarduera: Aztertu aurreko jardueraren “Kontuan hartzekoa” atalean aipatzen den lanaren datuak. Urte-segida osoa begiratuta, esperoko zenukete 80ko eta 90ko hamarkadetan erregistratu ziren migrazio-tasak negatiboak izatea –hau da, inmigrazioa egotea– EAEan?

12. jarduera: Sartu web-orrialde honetan, eta ulertuko duzue zergatik aldatzen diren hainbeste hilkortasun- eta jaiotza-tasak diren lurralde batetik bestera: 

http://es.wikipedia.org/wiki/Transici%C3%B3n_demogr%C3%A1fica
10. UNITATEA: GURE ALTXORRIK HANDIENA: BIOANIZTASUNA

Sarrera: 

Zer dakigu naturaz? Zer dakigu materialez eta energiaz? Materialak baditugu, inerte guztiak aurkituak izan dira eta; gehien jota, sortu egin ditzakegu material berriak, materialak nahastuz edo horietarikoren bat eraldatuz. Energiaren kasua, antzekoa da; agian, zailagoa: badakigu zein izan litezkeen energia-iturri guztiak, baina ez dakigu haietako batzuk ustiatzen modu eraginkorrean. 

Baina, animalia eta landareen kasuan, zein da egoera? Multzo handi bat ezagutzen da, baina, ba al dakizkigu haietatik atera ditzakegun baliabide guztiak? Ez: bizidun guztiak ez daude ustiatuta. Gainera, bizidunen kasuan, nahiz eta espezie berekoak izan, banako bakoitzak bere berezitasunak ditu. Hori dela eta, pertsona batzuek zenbait gaixotasun garatzen dituzte, eta beste batzuek ez. Oso baliotsua izan daiteke horrelako berezitasunen baten jabe izatea, eta kontserbatu egin behar da. Desberdina izatearen garrantzia erakusten du horrek. Beraz, ezin dugu inola ere onartu espezieak iraungitzea, edozein motatakoak direlarik ere. Amaitzeko, zaku berean sartu beharko genituzke barietateak eta ekosistemak: izan ere, paisaia aldatuz, heterogeneotasuna handitu egiten da, eta, hala, zenbait gaixotasun zabaltzea ere oztopa liteke, esaterako, hein batean baino ez bada ere.

Helburuak:

1. Ikasleak bioaniztasunaren balioaz ohartaraztea, bai espeziearen barnekoaz, bai ekosistemen artekoaz. 

2. Ikasleak kritikoak izatea bioaniztasunaren murrizpenaren arazoaren aurrean, informazioa jasotzeko eta prozesatzeko orduan.

Lanaren banaketa:

Bi talde arduratuko dira lan honetaz. 

1. taldeak teorikoak izena izango du. 

2. taldeari, berriz, praktikoak izena emango diogu: arazoetarako irtenbideak proposatzen saiatuko dira.

1. taldearen jarduerak (teorikoak)
1. jarduera: Ihesaren kasuan, zenbait gaixok ez du garatzen gaixotasuna. Zergatik ote?

Kontuan hartzekoa: Sartu –esaterako– web-orrialde honetan: http://www.24horas.com.pe/salud/1267116661.php.

2. jarduera: Medikuntzaren historian, mugarria izan zen penizilina erabiltzen hastea botika gisa. Nola deskubritu zuen Fleming-ek penizilina?

Kontuan hartzekoa: Ez badakizue nola, sartu web-orrialde honetan eta topatuko duzue: http://es.wikipedia.org/wiki/Alexander_Fleming 

3. jarduera: Medikamentu berriak aurkitu behar dira, zenbait gaixotasun sendaezini (edo sendagaitzi) aurre egitekoak edo gaur egun erabiltzen ari garenak baino eraginkortasun handiagokoak. Medikamentu horiek bilatzeko, zer arakatzen ari dira ikerlariak ozeanoetan?

Kontuan hartzekoa: Sartu Interneten, eta nabigatu, ea zer topatzen duzuen. Web-orrialde hau har dezakezue erreferentzia gisa, gustuko zerbait topatu ezean:

http://www.barrameda.com.ar/noticias/fondomar.htm
4. jarduera: Nola lortu ditu gizakiak orain arte landare eta espezie berriak?

5. jarduera: Zuen ustez, beharrezkoak al dira genetikoki eraldatutako organismoak produktibitate altuagoko landareak eta animaliak lortzeko?

Kontuan hartzekoa: Sartu web-orrialde honetan informazio gehiago behar izanez gero:

http://es.wikipedia.org/wiki/Organismo_modificado_gen%C3%A9ticamente#Inconvenientes.

6. jarduera: Komeni al da monolaboreak garatzea? Zein da haien alderdi txarra?

7. jarduera: Transgenikoen kasuan, zeinen eskuetan geratzen da bai landareak ekoiztea bai herbizidak eta intsektizidak merkaturatzea?

Kontuan hartzekoa: Informazio gehiago behar izanez gero, bilatu 5. jardueran aipatu dugun helbidean, alderdi txarrak aipatzen diren tokian, “merkatuaren monopolizazioa eta nekazarien kontrola”.

2. taldearen jarduerak (praktikoak)

1. jarduera: Demagun legebiltzarkideak zaretela, eta basoak monolabore bihurtzeko arriskua antzematen duzuela. Diseinatu hori saihesteko hartuko zenituzketen hiru neurri.

2. jarduera: Zer ideia nagusi erabiliko zenituzkete arautzeko nola jarri bi sororen arteko mugak, bioaniztasuna areagotu dadin? 

3. jarduera: Espezie bat babesteko, zer neurri hartuko zenituzkete? Aipatu hiru neurri.

11. UNITATEA: ELIKATZEKO BALIABIDEAK

Sarrera

Munduan, jende askok pasatzen du gosea. Horren aurrean, bi aukera dauzkagu.

Lehenengoa liteke karitatearen ahizpa gisa jokatzea, eta sinestea zuek bakarrik konpon dezakezuela den-dena, laguntzarik gabe: ONG bateko kide bihurtu, garatzeko proiekturen batean libre dagoen edozein plaza hartu, eta Afrikan agertzea munduaren salbatzaile moduan. Kontua da batzuk, horrela jokatuta, hurrengo egunean moskeatzen hasten direla ez zaizkielako Afrikako beltz guztiak etortzen eskerrak ematera, eta agian bakan batek, agian askok, etsai moduan begiratzen dietelako nori-eta, munduaren balizko salbatzaile horiei; gainera, ez dago urik dutxatzeko egunero eta uneoro. “Nola liteke horrela bizitzea?”, esaten diote beren buruari. 
Bigarren aukeran –eta hauxe da gehienok daukaguna–, honelakoak esaten ditugu geure artean: “Sentitzen dut, baina ni munduko mapan Afrika baina 2 cm gorago jaio naiz, eta ez dagokit niri egoera penagarri hori konpontzea. Noizbehinka hartuko dut parte telemaratoi batean dirua ematen, baina hor amaitzen da nire errudun‑sentimendua, nahikoa egin dut eta”.

Muturreko jarrera bi horien artean, badaude tarteko asko. Saia zaitezte, bada, zuena aurkitzen, gai honetan informazio ugari aurkituko duzue eta. 

Helburuak

1. Ikasleek ulertzea munduko biztanle modura berek ere badauzkatela ardurak munduan, gosearen arazoaren aurrean.

2. Ikasleek ulertzea ezen, lehenengo (bigarren, hirugarren, auskalo zenbatgarren) munduko biztanle modura, badauzkatela posibilitateak jokatzeko eta egoera aldatzeko; gainera, aukera hori ezin dutela atzeratu, eta lehenbailehen hartu behar dutela.

Lan-banaketa

Unitate honetan, ez dago lan-banaketarik. Gaia, gure ustez, garrantzizkoegia da, eta oso komenigarria litzateke inork ezer ez galtzea. Beraz, talde osoak egingo ditu jarduera guztiak, denek batera. 

1. jarduera: Kalkulatu Espainiako BPGren % 0,7, hirugarren mundurako proiektuetarako bideratu behar dela esaten dena. Horrenbesterako al da?

Kontuan hartzekoa: Bilatu BPGren balioa Interneten; web-orrialde honetan, esaterako:

http://es.wikipedia.org/wiki/Econom%C3%ADa_de_Espa%C3%B1a.

2. jarduera: Alda daiteke nekazaritza etekin handiagoa lortzeko? Zein izan litezke aldaketak?

3. jarduera: Proposatzen dituzuen aldaketa horiek guztiak eginez gero, uztak handitzeaz aparte, zein izango lirateke beste ondorioak? Onak izango lirateke guztiak?

4. jarduera: Guztiok landare-jale bihurtuko bagina (unitatearen 1. eranskinean proposatzen den moduan, gure elikaduraren % 90 landareek osatuko balute, eta % 10 haragiak) elikagai gehiago egongo lirateke? Ikusten al diozue beste alde onik aldaketa horri? 

Kontuan hartzekoa: Pentsatu zer onura izan ditzakeen landare-jaleen dietak gure osasunean.

5. jarduera: Kontuan hartuta haragia garestia dela, haragi gehiegi jaten baduzue, eta dieta aldatzea erabaki baduzue, bistan dago diru mordoa aurrez dezakezuela. Zertan inberti dezakezue diru hori zuen elikadura hobetzeko? 

Kontuan hartzekoa: “Nekazaritza ekologikoa” heldu da dagoeneko supermerkatuetara, baina, produktu tradizionalen salneurrekin alderatuta, nekazaritza ekologikoaren bidez ekoitzi diren produktuen salneurriak ez dira gehienetan konpetitiboak izaten.

6. jarduera: CD-ROMeko unitate honetan proposatzen den jolasa aztertzen baduzue, ikasiko duzue hauek direla gizakiengan maizen ageri diren gaixotasunak: gastroenteritisa, meningitisa, elgorria, gripea, tifusa eta nafarreria; hauek uzten hondamendi ohikoenak: uztak usteltzea, eta arratoiek, basurdeek, otiek eta beste intsektu batzuek uztaren parte handia jatea; hauek landare-izurriteak: mosaikoa, herdoila eta abar; eta hauek, azkenik, beste hondamendi mota batzuk: uholdeak, lehorteak eta gerrateak. Horietatik, zein konpondu, saihestu edo murriztu daiteke nabarmenki dirua izanik?

7. jarduera: Erabat garatuta al daude elikagiak sortzeko moduak? Zer elikagai dago gutxi ustiatuta?

 Kontuan hartzekoa: Pentsatu batez ere itsasoan.

8. jarduera: Demagun zuen esku dagoela orain hirugarren mundura xedatu beharko genukeen BPGren % 0,7a. Zer proiektutan gastatuko zenukete diru hori?

9. jarduera: Nolako kontrolak jar daitezke dirua behar den lekuan inbertitzeko?

10. jarduera: Zenbat jende bizi da zuen herrian? Begiratzen baduzue unitatearen 1. eranskinean, ikusiko duzue pertsona bat elikatzeko beharrezkoa den lurzoruaren gutxienezko azalera 0,5 ha dela (elikaduraren % 90 landareek osatuko balute, eta % 10 haragiak). Zer azalera izango luke zuen herriko biztanle guztiak elikatzeko beharko litzatekeen lurzoruak?

11. jarduera: Dugun bizimodua dela-eta, gero eta joera handiagoa dugu aurrez prestatutako platerak hartzeko. Ona al da osasunaren aldetik jokabide hori? Eta baliabideen aldetik?

12. UNITATEA: PAISAIA

Sarrera

Paisaiaren kudeaketa dela eta, zuen herrian duzuen paisaia ondo badago, ez kezkatu, baliteke-eta oso zaila izatea paisaia hondatuko lukeen jarduerarik abian jartzea. Baina gaizki badago, hasi kezkatzen: paisaia aldatuko duen edozein motatako giza jarduera jar dezakete martxan. Beraz, herri zikin eta itsusi batean bizi bazarete, ez duzue erremediorik: bertan kokatuko dizkizuete paisaia hondatzeko gai diren jarduera guztiak.

Gallartan (Bizkaia) bizi direnei, esaterako, gustatuko litzaieke aurreko paragrafoan esandako guztia aldatzea, baina oso zail izango dute. Hala ere, zerbait aldatzen hastekotan, itsu-itsuan ibili barik ondo informatuta egon beharko lukete gai honetaz. Horretarako, posibilitate asko daude. Horietariko bat da gai honetan emango zaizuen informazioa ikastea (ikastea gehiegizkoa bada, irakurtzearekin konformatuko gara), paisaia gehiago hondatzeko posibilitate errealak zein izan daitezkeen jakiteko. Aldi berean, aztertu beharko lukete (zenukete) zer egin daitekeen hondamendiak ekiditeko, eta lehengo mundu eta egoera berberera itzultzeko. Kupoa bezalako zerbait ordaindu beharko litzateke, eta gure ustez, zenbait herrik gehiegi ordaindu dute dagoeneko; beste batzuek, aldiz, zorte hobea izan dute, jakin ere ez baitakite paisaiaren hondamendia zer den, horrela segitzea espero duten bitartean.

Helburuak:

1. Ikasleek paisaiaren ezaugarriak ulertzea, bai eta haren osagaiak eta hauskortasun kontzeptua ere.

2. Ikasleak kontzientziatzea, paisaia inpaktuen kontra defendatzeko.

Lan banaketa:

Unitate honetan ere, guztiok batera egingo duzue lan. Begiratu CD-ROMeko 12. unitatean. Irakurri bertan topatuko dituzuen testuak, eta egin proposatzen zaizkizuen jarduerak. Horrela ulertuko duzue gai honi buruzko informazio gehiena. Horretaz aparte, egin hemen proposatzen dizkizuegun jarduerak.

1. jarduera: Ados al zaudete CD-ROMeko 12. unitateko 31. orrialdean agertzen den informazioarekin? Bertan proposatzen eredua onartuz gero, non kokatuko lirateke zabortegi guztiak?

2. jarduera: Zer egin dezakegu paisaiaren batekin degradatuta badago? Aukeratu zure herrian edo zure herritik gertu dagoen eremu degradatu bat, eta diseinatu nola berreskuratuko zenuketen.

3. jarduera: Nahiz eta orain paisaia gehienak hondatuta egon, ziur gaude baduzuela zuen herrian bertan edo herritik gertu xarma berezia duen lekuren bat. Deskribatu leku hori, eta, batez ere, azaldu zerk liluratzen zaituzten horrenbeste.

4. jarduera: Zer ezaugarri defendatuko zenukete txoko hori berezia dela nabarmentzeko?

5. jarduera: Nola babestuko zenukete legeari dagokionez leku hori?

6. jarduera: Pentsatu Guggenheim museo berri bat egin nahi dutela zuen herrian, eta, horretarako, eraikin handi samar bat egin behar dutela. Nolako eragina izango luke ekintza horrek ingurumenean? Bideragarria litzateke?

13. GAIA. ARAZO GLOBALAK: KUTSADURA ATMOSFERIKOAREN ONDORIOAK

Kutsadura atmosferikoaren gaian landu genituen gai honi ere dagozkion zenbait jarduera. Egin CD-ROMeko jarduerak; horrekin nahikoa duzue.

14. GAIA. INGURUMENA ETA GARAPENA

Sarrera:

Ikasle batek honelako zerbait esan dezake lasai asko: “Guk dena dakigu garapen jasangarriari buruz. Agenda 21 programan, behin joan ginen irteera batera, Gerente urtegira, eta den-dena ikasi genuen garapen jasangarriaz. Gainera, bideo bat ikusi genuen aztarna ekologikoari buruz, ez dakit zenbatgarren kurtsoan. Baina ez galdetu ezer, badaezpada ere”.

Ez izan horren sinple, eta pentsatu apur bat. Baliteke jende askoren ustez horrelako gauzak ez izatea oso interesgarriak; esaterako, zuen irakasle batzuen ustez, agian! Baina zuei ezinbestean interesatu behar zaizkizue; azken finean, zuek osatuko duzue agintean egongo den hurrengo belaunaldia, eta zuek erabaki behar duzue nola bizi nahi duzuen, edo hurrengo belaunaldiari zer-nolako planeta utziko diezuen, edo baita planeta bera suntsitu nahi duzuen ere. Interesatuko zaizue, bada, gai honetaz pixka bat jakitea, gure ustez. Horretaz aparte, ingurumen inpaktuari buruz ikasiko duzue zertxobait, eta ingurumen hezkuntzari buruz ere bai. 

Helburuak:

1. Ikasleek ulertzea garapen jasangarria dela posiblea den garapen bakarra.

2. Ikasleak kontzientziatzea mundua globala eta biztanle guztiona dela, eta ingurumenean egiten diren inpaktuek guztiongan eragiten dutela.

Lan banaketa: 

Gai honetan ere, ez duzue lan-banaketarik; beraz, guztiok batera egingo duzue lan. 

Eta betikoa egingo duzue: ezer egin baino lehen, komeni zaizue CD-ROMeko 14. unitatea irakurtzea.

Jarduerak:

1. jarduera: Definitu zuen ustez  zer diren garapen jasangarria eta bizi-kalitatea. Bigarren definizioa berdin antzekoa izango litzateke zuentzat edo Afrikako biztanle batentzat? Zergatik ez? Badu zentzurik desberdina izateak?

2. jarduera: Gure ekintzek mundu osoan dute eragina, ala ez? Bestela esanda: baduzue mundu globalaren kontzientziarik, ala ez? Zergatik?

3. jarduera: Zuen ustez, beharko lukete ekintza guztiek Ingurumenaren Inpaktuaren Ebaluazioa?

4. jarduera: Zuen ustez, ondo al dago egitaratuta mekanismoa Ingurumenaren Inpaktuaren Ebaluazioaren kasurako, ala beste mekanismoren bat egon beharko litzateke tartean, arartekoa bezalakoren bat?

5. jarduera: Zuen ustez, egon behar dira gune babestuak? Ala interesgarriagoa izango litzateke gune horietan inbertitzen diren baliabideak EAEko lurralde osoan zabaltzea?

6. jarduera: Ingurumen-hezkuntzak, eskolaren eskuetan egon behar du, ala eskolatik independentea izan behar luke? 

7. jarduera: Lortzen al da ezer Agenda 21 programakoak bezalako ekintzetan?

8. jarduera: Ezagutzen al duzue eskolatik kanpo zuen herrian egiten diren jarduerak programa horren barruan?

15. GAIA: JARDUERA EKONOMIKOAK INGURUMENEAN IZAN DITZAKEEN INPAKTUEN AZTERKETA
Espezifikoa denez, ez duzue gehiago landuko. Egin CD-ROMeko jarduerak.

